url: =Thuthak tomkim cing April 1, 2014\nA. Japan ten “2022 World Cup zindo ding in kiging khol sitset khin ta.\nJapan Bawlung kimawlna Vaisai Makaipi Kuniya Daini in, 2020 kum ciang in, World Cup zindo ding ki ging khol ta hi hang cih mi pi theisak hi. FIFA ciangtan thu khun te tawh kicing mahmah hi hang cih gen khia ban ah a kisap leh 2020 Olympics ki mawl zong zindo thuah lai ni ci hi. Japan Bawlung team te a beisa South Africa WC lai in, a tawpna team 16 pan kia uh aa, tu kum Brazil ah Quaterfinal ciang peuh mah kah sawm uh hi. A Muanzawk deuh kimawl siam te sung pan, ManU ah, Shinji Kagawa, AC Milan ah Keisuke leh Inter Milan club pan Yuto Nagatomo te hi pha diak ci uhhi.\nB. Japan ah Tax 5% pan 8% ah diangto\nBeer, Sushi pan ki pan na khem peuh a zuakna tax (sale tax) April ni 1 ni pan in, Kumpi in 5% pan 8 % ah khangsak uh hi. Tu ma kum 17 lai-1997 kum pan in, tu dong a ki khangsak beh nai lo tax a khan kik na hi. 10% dong khansak ding in, kumpi’n geel na a nei khin hih tuak lai hi. Shinzo Abe in, PM asep 2012 kum peek pan in, Japan economics ka khangto sak ding a cih sam hang in, deih bang in hi to zuahzuah lua lo hi.\nC. Nu ten Nasem nuam Naukeem ding tampi kisam\n2013 kum bekbek in, japan gamsungah sun naucin na ah apkholh naupang sazian 44118 pha khin ta hi. Tuma kum 3 lai tawh etkaakin, a kiam lam a hih hang in, naupang kep na ding mun leh van leh nate kicing thei nai mhmh lo hi. Sun naucinna mun kicing leh Nute in nasem thei pah ding uh hi. Tulaitak kum pi te in Daycare Centre (Sunsung naukepna) mun 400000val nungkum April pan lam ki pan khin uh hi. Tokyo ah 11589, Chiba Prefecture ah 1958, Osaka – 1761, Kanagawa – 1703, Saitama – 1391, Kawasaki – 1534, Fukuoka – 1046, Hiroshima – 951 leh Sapporo – 824 cih bang in, zato ah naugil ap khin dimdiam uh hi.\nD. FUKUSHIMA Nuclear Phualpi ah ciah kik dekdek ta ding\nTu ma kum 3 lai pek aa, a puaktam Fukushima Nuclear phualpi kiim aa a teeng mipi te a sawt lo in, innah ciah kik thei ta ding uh hi. 2011 kum in, tuihual zinliingpi nawkna hang in, Fukushima Nuclear Setzung pi a siasuak gawp hi aa, tua kiim a om, mi 160000 vaal a mundang ah a ki tuahsak uh a hi hi. April 1 ni in, mi 375 te innlui giah phual lui lam ah ciah kik theih na ding Kumpi in vai hawmsak hi. Fukushima Nuclear phualpi pan a luangkhia daat hoih lo te siangthosak na ding in, $30 billion bei in a sem uh hi aa, Kumtampi mah sawt laiding ci hi. Tamura Khua pi huam huih sung ah Nuclear daat nai khat sung in 0.11 pan 0.48 microsieverts kikal omlai ci hi. Hih Daat sianglo 100 milisievert leh a tungsiah a ngah khaten, Cancer natna nam kim ngah baih deuh hi cih WHO in zong taangko khia hi.\nE. Japan ah Gamdang mi khialhna bawl tam semsem\nJapan ah buaina leh mawhna bawl gamdangmi kiman tam semsem aa, 2012 kum sang in 2013 ah 8% khang zaw ci hi. NTV genna ah, gamdang mi 15419 vaal ii mawh leh khialhna thupoi om ci hi. Tua sungah 9884 in matleh hen tuak uh aa, Sente- 9884, Vietnamese te 1118 leh South Korea te 936 ki hel uh ci hi. Hih tesung ah Japan gam aa sawtpi sung om khuan a ngah gamdang mi te leh U.S Galkap te mawhlawh bawl te ki hel nailo lai ci hi.\nF. Daileen buuk aa zat Laidal te ki gugu\nTokushima Khuapi Zumpi ah tu maa kum thum lai pek pan dailenbuk aa ki zangh, Laidal zial 900 vaal ki gu khin aa, tu dong mah ki gugu lai ci hi. A tamzaw pen Numei te toilet pan hi zaw ci hi. Kua ma guuk theih loh ding in ciaptehna bawl ta le uh ki gu teitei a hih man in, thukhun bawl uh aa, a gu a ki theih leh kum 10 thungkiat a hih kei leh Japan Yan 500000 tawh ki tansak ding cih a hi hi. Van dang bel mang khollo bilbel hih tuak! Source: Yomiuri Online


timestamp: atn

url: =GZA pan hopihna ~ December 2015 :: ZOMI DAILY\nposted on 29 December 2015 at 8:02 am UTC+9:30 Lomkholna: GZA, News, Zomi\nMiim bang pianna Zogam lei leh sim leitungbup sim le mal aa kikhen Zosuantate khempeuh tungah i biak Pasian min tawh na khut uh hong len-in kong hopih masa hi. Leitung mi khempeuh mawhna sihna pan a tankhia dingin Pasian kimlai mi bang aa hong piang i Topa Jesuh hong suah lungdamna note khempeuh tungah athakin hong tungin, tua lungdamna leh daihna tawh hong tung ding Kum Thak 2016 cidam lungnuam takin na na dawnkim zawh nading-un thupha kong paih masa hi.\nGZA min tawh tu le tu-in kong hopih nop hangin kei mahmah pumpi ginat lohna leh damlohna hangin kong hopih mengmeng zo kei-a, ka kisuang mahmah hi. Tu Nipi sungin i minam sungah dahna lianpi khat hong tunga tua pen i muan i suan leh mailam-ah i lam-et ahi Dr. Cing Pum Neam (Dr. Cingkok) hong nusiatna hang ahi hi.\nZomite adingin mailam-a a taang i aksi khat pulhkhia ahih manin supna leh dahna lianpi i nei hi. Ei’ deih bang hilo, i biak Pasian’ vaihawmna ahih manin Pasian mah ap-in anusiat anu leh a sanggamte khempeuh adingin thungetsak ciat ni.\nGZA pen Zomi khempeuh mapang khawm-a, i vaihawm khopna kipawlna ahi hi. I phuat khiat zawh 2010 kum panin makai honpi kikhopna (2) vei i nei khin hi. A masa pen 2011 kumin Kalaymyo khua-ah nei-in a nihveina 2014 kumin Tedim khuapi ah i nei hi. I minam it tek i hih manin, amasa anunung-in mi (300) sang a tamzaw i kikhawm-a, Zomite’ mailam ding tampi i geel khawm hi. Tu-in zong a Thumveina Kikhoppi neih kik ding hun hong tungta ahih manin anuai-a banga neih dingin kigeel-a, leitungbup aa om Zomi khempeuh in kigingkhol-in i paikim ciat nading hong hanthawn-in kong samkhol nuam hi.\nAmun: Yangon khuapi\nAni: 2016 kum, November kha (24-27)\nHih Khawmpi dinga geelnate ahunhun-in hong kizasak toto ding hi. Yangon Local Committee-te’ geelna ah ahi thei bangbangin tunna ding leh anneek tuidawn tavuan lak dingin khensat uh hi. Gamdang aa om hong pai thei dingte a hang tuamtuam tawh mihon tawh tunkhawm ding haksatna a omleh, no’ sum bei-in hotel zong kitung thei dinga, Local Committee panin reservation hong bawlsak thei ding uh hi.\nLocal Committee-te’ lam-etna ah mi (400) ciang peuhmah hong kihel thei dingin lam-en uh hi. Mihon vaihawmna suak ahih manin a hong pai thei ding peuhmah in 2016 September kha pawl bangin Local Committee-te tungah theikholsak zo le uh cin cih amau lunggulhna hi-a, theihkholhsak nading address zong hong hawmkhia kik ding uh hi.\nI minam bup hong huai khawm leh mai hong nawtsak khawm kipawlna GZA ahih manin a kua mapeuh in hih thu na zak phet mah-un kihel ding lunggulh-in nong hanciam ding uh kong hanthawn phapha hi. Pai nading lamsap sumbei (Travel Expense) bel i minam i itna leh i khualna tawh eimah tekmah kisik himai ding hi.\nTung Pasian in Zosuan tate khempeuh thupha hong piakim henla, kum 2015 nuamtak khum-in 2016 hong mualsuahpih tek hen, ci-in thungetsak-in na khut uh kong len hi.\nRev. S. Pau Khan En\nPrevious: Lungphona hangin Yangon aom Thai Embassy ni 3 kikhak\nNext: Akpi meibawi ~ Hau Za Cin\nNumei Khat in President ngah\nLeitung a kipei kawm a leng tautau, Zomite zong leitung tawh lengkhawm ni\nElevator sungah numei khattawh atuangkhawm pasal khatin azahmawh khoihkhoih


url: =Khaikam Myo Ngah Vai :: ZOMI DAILY\nKhaikam Myo Ngah Vai\nposted on 17 February 2016 at 7:44 am Lomkholna: News, Zomi\nDear U le Nau:\nKhaikam myo ngah cih pen Khaikam Hausapa ka dot leh, yatkwet 4 cih pen ko Khaikam ah yatkwet 4 pha khin ung ci. Kimkhat in Khaikam pen Theizang Uksu hi a, Theizang, Mualpi, Vomsem le Khaikam yatkwet 4 hi ding hi a ci tawh, Hi myo pen subtownship (myone kee) hilo in Myone taktak hi a ci tawh a tel taktak zong ki om lo hi. Kei muh dan ah Sub-township hi a, Cikha, Rihkhuadar, Rezua te dan hi ci in ka pom hi. Matupi myone ah Lai Lenpi tawh Khaikam in a kibang in myo suak ahi hi. Kawlgam ah gentehna in Oke-kan pen Myo hi napi Myone nei lo hi. Kyaukkyaint Myo kici a, Minglardon Township ah kihel hi.\n2015 Aug 18 ni in 11vei-na Pyine Hlutdaw ah Pu Zozam in Khaikam Myo (myone kee) ci ngah thei na ding thu om hiam ci in a dong hi. Tua khitciang a omsa District sukha lo in Tedim Township pen Tedim District dinhmun ah lapto ding thu om maw om lo maw ci in na dong hi.\nPhulum phulna ding leikha in petlet ii cihdan in Pu Zozam in thusung hi a, Kumpite na hai tuan lo hi. Ei nget leh nget loh tawh zong thu kikhen sat khol lo hi. Bo-hmu-choke Hung Ngai tawh a kinai a meltheih khat in mikhat hanciamna ahih leh Hung Ngai hi masa lo ding hiam a cih dan in Hung Ngai in Khaikam le Lai Len Pi myo ngah ding deih sak kei leh a piang lo ding ahiciangin\n1) Pu Zozam in thusung hi ci pen ciamteh lel in,\n2) Pu Hungngai State PM sep hun in hong phul sak hi ci lel leng kinial kul kei zaw in ka um hi.\nAfrica te sai man in Kei Sai Kei Sai a cih ciang, a lawmte in kaih pih lo cih dan in Hlutdaw Masa hun in ii ngah na thu lungdam in ciamteh lel ni.\nTedim District Lamet Huai:\nThein Sein in district hong ngen nawn dah un, Tedim District hileh, Falam in ngah lo suak ding hi ci se dan khat hilo ahia? Haka pen Myodaw hikhin lel a, District pia lo in Tedim hong pia hileh, ahi thei ding hi napi, ih ngah kei hi.\n1) Tedim Township\n2) Tonzang Township ii nei khin a,\nMyo ii ngah sa\nte Township dinhmun ah hong lap sak hileh Tedim District ngah lo nading thu om lo hi.\nKhamtungah Bawlung tualpi mun ding na ngawn leitam ii nei kei a, Khaikam tu a ciang lian hilo in tawm hong pia thuah hile, Chin State khanto nading ahi ding hi.\nKuah hiam khat in Khaikam pen Myodaw dingin a gingkhia sak khat om in tua bangte pau het lo ding thu ahi hi. Haka ah Myodaw suak sa banghang in kituah ding ahiam? Haka gen loh adang dang te in thukim pih lo ding hi.\nKawlpi ah University le College pen Chin State min tawh kilam na hi mawk hi.\nIh Kumpite in amau Strategy (Maha beauha) tawh hong piak hi ding hi. Tua sangin ii lamet mah mah mipi deih bangin NLD in zawhna hong ngah a, NLD tawh kipawlkhawm Pu Cin Sian Thang makaina ahi ZCD in gualzawhna hong ngah ahih man in mailam pen ahoihzaw ding lamen kawm in thungen ni!\nSayamagyi Ciang Za Dim (MP Lui) in Pasian in Khaikam myo hong pia ci hi. Tua pen Tedim District suah theih nading lamet huai thu hi ka sa a, Sagaing Region tawh kikawmna in ahoih ding ii Kumpi in geelna neih kha ding hi.\nMi ii phat sangin Topa phat masa zaw in, thungen khawm leng ii mavang zaw in ka um hi.\nTopa in minthanna tang ta hen!\nPrevious: LZI Kipawlna Panmun Ki-apna Lawhcing\nNext: US gamsung khualzinna pawlkhat – 46


url: =Ihmutna le Hauhna laibu sungpan a lian 4 sungteng :: ZOMI DAILY\nposted on 1 July 2018 at 7:12 pm Lomkholna: Ihmut&Hauhna, News, Zomi\nIhmutna le Hauhna laibu sungpan a lian 4 sungteng hong kisuaksak hi. Saupian mahtaleh na sim hamtang in.\n4. PILNA TOKHOM: Na hauhnop zah $50,000 million, $100,000 zongh hithei hi. Na deihzahzah ngahtheih nading vangliatna na nei hi. ‘Mihaute’n koi bangin sumngah uh hiam? A hangomlo pi in mihau hong suak uh hiam? Kaam hangmaw a hihkeileh vangliatnadang khat peuhpeuh a neihman uh hiam? Tua bang hilo hi. Mi ngualzo te in a sunglam vangliatna thei in hitaleh theilo in hitaleh zangkha uh ahihman a hihi. Nang ii neihloh a neihuh vangliatna dang om tuanlo hi. Ahizongin a mau in nalianpi kasemthei hi cih theihna khat nei uh hi. Tua bek a kilamdang i hihi.\nZingsang khat meilengtung a tuankawm in news a sim leh a mahtawh a kibang mikhat supna lianpi sungpan in a gualzawhna simkha citciat hi. A sunglamah dotna nasia tak in hong kipan aa ‘nasepna kisia in sumin, a bei ding dinmun pan midangte inzongh gualzawhna ngahkik aa kei ngualzo kik theilo ding maw’ cih bekbek a sungah hong kilo hi.\nA lungsim sungah zo ding cih bekbek ki muanna kidim ta hi. ‘Kei zongh ka hithei hi’ cih bek ngaihsun ta hi. Zum pai ding thadah nawnlo hi. Zingsang ciangin zingtung in a zumah paipah aa a nasem te kiangah ‘leibat laibu khempeuh hong pia un’ ci hi. A leibatna mi khempeuh phone tawh hopih pah aa ‘tawmcik na gak lai un, kongbat khempeuh a sawtlo in kimtak in kong pia kik ding hi’ ci in lawptak in hopih hi.\nSubconscious mind cihlaimal sub- cihpen a nuailam cihna a hihi. Gtn: Zumno pen a kikhen khiatna zumpi sangin lianzaw ngeilo hi. Tua ih sunglam pan in ih ngaihsutna leh gamtatna te hong ki makaih den a hihi. Gualzawhna leh lungdamna ah ahizongin nguallehna leh lungkiatna ah a hizongin hong tunpih hi. Gualzawhna ih sunglam ah hong om khit limlim nakleh tua ih sunglam panin ih pualam ah hong ki langh khia ding hilel hi. Sunglam aa omthu a pualam ah zawhna leh lungdamna hongsuak ding a hihi.\nNa lungkiat mahmah hunlaitak in ‘kei a ngualzo pa ka hihi. Lelhna tawh kei kisai lo’ na cihnak leh na boss pa a hi na sub in hong sangpah ding aa tuabangin hong piangsak pah ding hi. Sepding hoihtak in na boss pa kiang na tunnak leh boss pa in a kisam khempeuh hong vaihawm pah ding a hihi. Na manager pa nasepna kician sak mahmah in. Tua hipeuhleh na sunglam in zawhna ding lampi ah hong paipih ding hilel hi.\nNa sep zong pa in ‘sia aw, hard ware tawh kisai kasem ngeikei aa ka thei ngeikei hi. Ahizongin na deihbangin hong zuaksak thei dingin ka ki um hi’ ci hi. Hih mipa i ki muanna leh hansanna in manager pa lungsim sukha mahmah hi. Dotna tuamtuam tawmkhat a kidot khit ciangin ‘zingciangin naseptheihna honglak dingin kazum ah hongpai in’ ci in sabuai nungpan in genkik hi.\nLeitungah na deih taktak ngahlo in deihleh lungngulhna bektawh na hun hong beibei kha ding hi. A taktak in na boss pa kiangah thu tungnailo a hihman hilel hi. Sumlepai lawhcinna te na sunglam boss pa nasep mah a hihi. A vek in na boss pa in tavuan la hi.\nA sawthetlo in tua numei in lawmngaih khat hong neipah aa kha li khitciangin ki tenna nei uh hi. A nuam mahmah innkuan khat hongpiang hi cih ka thei pah hi. Hihbang a piangkhinsa thu te kong gen ciangin ka deihna a tuntheihna dingin mitphial bangin ka phuahtawm nasa theikha mah ding hi. Na upkei leh na sunglam pilna tawh na nasem photphot in. Midangte tungah a piantheih mahbangin nang a’dingin zongh hong piang ding hi.\nKei le kei a siam mahmah in hong ki phat gawpnuam ka hi kei hi. Nang ii septheihloh kasep om tuanlo hi. Tuabang kaseptheihna pen ka sunglam pilna ka zat den man a hihi. Minute 30 sung thugen dingpen ki nginkholhna lai at leng a tawmpen mai 14 bang pha hi. A hizongin kei ka hihleh lai maikhat bek ka ki nging hi. Thu ka genciangin kitat vetlo in minute 30 ka gending hong phulkhia deudeu lel hi.\nLaibu in a kingelh khiat ding ciangin puahphat ding tawm mahmah hi. Mi pawlkhat te pen laibu in a kingelh ding ciangin liahding leh phiatding tammahmah aa khat khat te bang a vek in laihsiat ding nangawn om hi. Kei a’ a hihleh laibu in a kibawl ding ciangin lai maikhat tangding nangawn bawlkik, zep kik kul nawnlo mawk hi.\n‘Ka sunglam panin ka cidam zawk theih nadingin ngaihsut dingleh sepding te hong ki makaih hi. Nisim in ka pumpi sungah damzawkna, hatzawkna, hoihzawkna tampi kamu hi’ ci in pulak in. Nitak na lupding ciangin tuathu lungngai in. Zingsang na thawh ciangin kilamdanna tampi na muding hi. Siamsin Library\nPrevious: Tulai Malaysia khuahun (Operasi khauhmahmah ding)\nNext: India gamsung ah Passenger Bus khat kenkia in mi 44 sipah, aliamzong 3 om


url: =ZOKAM LE ZOLAI ZOLAI SIMBU KUM 100 (1913-2013) CIN CIAPTEHNA. A gelh: Khoi Lam Thang - Laibu Saal\nHome > Thuluui/Articles > ZOKAM LE ZOLAI ZOLAI SIMBU KUM 100 (1913-2013) CIN CIAPTEHNA. A gelh: Khoi Lam Thang\nZOKAM LE ZOLAI ZOLAI SIMBU KUM 100 (1913-2013) CIN CIAPTEHNA. A gelh: Khoi Lam Thang\nZOKAM LE ZOLAI\nZOLAI SIMBU KUM 100 (1913-2013) CIN\nA gelh: Khoi Lam Thang\nKawlpi: October 2013\nA hawmkhia: Zomi Christian Literature Society\nHawmkhiat kum: October 2013\nLaibu bawlzah: 500\nZolai simbu kum 100 cin ciaptehna\nKhen 1 Zomi le Zokam\n1.2 1 1.2 Zokam\n1.3 Zokam Khanggui sutna\n1.4 Tedim pau hong piankhiatna\n6 Khenpi 2 Zokam kilamzia\n2.1 Awmal gawm\n2.2 Laimal gawm\nKhenpi 3 LAI neihna thu\n3.1 Zotual lai\n3.2 Mangtual lai\n3.3 Zomite lai neihdan\nKhenpi 4 Cope topa le i Zolai\n4.1 Cope topa i cihcih\n4.2 Zolai Simbu\nKhenpi 5 Cope topa khit i Zolai\nKhenpi 6 Laigelhzia\n6.1 Laigelhzia thu tawphah\n6.2 Laimal gawm\n6.3 Kammal gawm\nKhenpi 7 ZCLS\nCope topa’ hong patsak Zolai Simbu i neih zawh kum 100 (1913-2013) cin lungdamkohna Centennial Jubilee pi (ZCLS -D- 15/2011) a bawl thei ihih manin Pasian min i phat hi.\nAmun dingin Tahan Tuiphum Pawlpi kingen-a Pawlpi-in biakinn lam maban manlahna, sumbeina le thabeina tampi kawmkal pan minam a it manin phalna hong pia hi.\nThubulphuh hong teelsak dingin ZCLS thudotpi le GZA makaipi ahi Prof. Rev. Dr. Simon Pau Khan En tungah huhna kingen-a, amah’n Jer. 1:10; 29:11 siksan thulu ahi, “Puah kawm, Zun kawm-in Mainawt khawm ni” hong teel hi.\nKum za cin pawi ahih hangin, pawi dangte bangin zang loin, thusinna (Seminar) tawh zat dingin kivaihawm a, thu sung dingin a nuaia bangin kiteel hi.\nZolai hong piankhiatna le a khantohzia\nA kikhenthang Zomite dinmun le mailam\nTuhun Nate (Science) pilna le khangno\nTu-in Rev. Khoi Lam Thang (General Secretary, Bible Society of Myanmar) in Zolai a itna le a mipihte hong khualna in ama thulu khuttawi theih ding laibu hong suah ahih manin siapa tungah lungdamna i pulak hi.\nDr. Hau Za Cin le a zi Cingpi te nupa in Zolai kum 100 cin lungdamkohna in Ks. 536500/- hong khak a, tua sum tawh hih laibu a kibawl ahih manin amau nupa tungah lungdamna i ko hi.\nHih laibu in Zomite minam khat ihihna hong kipsak semsem, a kikhenthang Zomite hong gawmkhawm le khua hun tawh kizui-in minam khangto hong suaksak laibu ahi dingin Zomite minam khatin hong siam a, Zolai hong pia tung Pasian tungah a thak-in i ap hi.\nRev. Lian Khen Pau\nKalaymyo Sept. 29, 2013\nZomi a i pian, Zokam i pau, ei deihtel hi lo a, Pasian hong piak ahi hi.\nLeitung ah kampau 6912 om kici hi. Kampau pawlkhat nisim-in kiamkiam-a, mangthang hi. Pawl khatte nungtain khangkhang hi. Tua kampau i cihte a kipuahpuah a kizunzun ahi hi.\nKampau pen LAI tawh kiciamteh hi. Tua LAI pen minamte kituktehna ahi hi. Pasian in tuma kum 100 lai-in Zolai Simbu hong pia hi. Tua Zolai Simbu in Zomite mit hong keuhsak hi. Pasian min i phat hi.\nHih laibu sungah, Zokam thu, Zokam kilamzia le Zolai Simbu i neihziate tomkimcing takin kiguang hi. Manlahna tuamtuam kawmkal pan kaihkhop ahih manin behlap le zop lai ding tampi om hi.\nHih laibu sungah kicin lohna, khialhna a om leh keima lukhuk ding hi-a, a hoih malkhat peuh a om leh Pasian minthanna ding ahi hi.\nKumzacin pawi a vaihawm makaite Pasian in thupha tampi hong pia ta hen. Hih laibu a sim kha mimal khat ciat Pasian in Zokam le Zolai itna lungtang a thakin hong guan tahen.\nYangon: Octobet 2013.\nZOMI LE ZOKAM\nThukong hong Zolai Simbu i neih zawh kum za cin hunpi ah ‘Zolai hong piankhiatna le a khantohzia’ thusung dingin hunpha ka ngah manin ka lungdam mahmah hi. Zomite in lai i neihzia le tua i neih Zolai a khantohzia a sutnuam ka hi hi. Khen 1 thulu nuai-ah: ZOMI, ZOKAM le ZOKAM KHANGGUI SUTNA cih thulu thum siksan in thukong hong ding hi hang.\n1.1 Zomi Zomi cih kammal pen\nPasian hong piak ahi hi. Bang hang hiam cih leh eile-ei Zomi i kici a, bang hun-in Zomi kici i hiam cih a mong a genthei kuamah om lo ding hi. Tua ahih manin ‘Pasian in ZOMI kici min tawh hong bawlkhop minamte ihi hi’. Eile-ei i kisapna min ZOMI hi a, tua sangin a khumzaw om lo hi. Tua sangin Zo lungsim a sukha zo zaw min dang om lo hi.\nTua ahih manin:\nZOMI IN KA PIANG HI.\nZOMI IN KA NUNGTA DING A,\nZOMI IN KA SI DING HI. i ci ngam hi.\nTua bang hi napi i Zomi pih dangte le leitung in hong sap nading min kician a nei nai lo tawh kibang hi hang. Min kiphuak nai lo naungek bang hi hang.\nKum zalom 21 sung ei minam citawmte’ phutkhak thu lian khat in: Hihna kantelna (Insearch of Indentity) ahi hi. “Kei kua ka hiam, ka ngeina bang hiam, ka kampau bang hiam, ka mun ka gam koilai hiam, ka min taktak bang a hiam …” cih thute kithupi ngaihsut semsem hi.\nDavid Bradlay kici kampau kansut siampa (linguist) in Tibetto Burma namte minhaute hi a, min thu-ah buai mahmah uh hi, ci hi. Hong cih mah bangin min i hau a, i deihdeuh om in, i deih loh zong om hi.\nMipilte in min kivawhdan nam tuamtuamin na khen uh hi. Tuate in\n(1) Ethnonyms:Nammin kitap min\n(2) Glossonyms: Kampau kitap min\n(3) Allonyms: Nam khat min kilawhna a tuamtuam\n(4) Allograms: Min khat laimal gawmzia tuamtuam\n(5) Autonyms: Tualsuak min\n(6) Exonyms: Minamte’ hong sapna min\n(7) Loconyms: Om na mun le mual kitap min\n(8) Paleonyms: Min kikhel\n(9) Neonyms: Nam tuamtuam kigawm\nmin cih te ahi hi.\nI minam min ‘Zo’ maw, ‘Chin’ maw, ‘Tedim’ maw, ‘Ciimnuai’ maw? Khangthakte in thukhualtak a ngaihsuthuai thu ahi hi.\nHih laibu sungah ‘Zo’, ‘Zolai’, ‘Zokam’ cih ka zang a, mun tuamtuam a om Zomi dangte tawh kikhen teltheih ding a kisapna ah ‘Tedim pau’, ‘Tedim kampau Zomite’ cih bangin ka zang hi.\nTedim Kampau Zomi innkuan sungah kamphen kul lo, min kitap Zomite sungah Zokam i cihna thu tawm kikum ni.\nMangkang hun lai a, Tedim sub-division sunga om minam teng kigawmin ukna khat, kampau nam khat i zang hi. Tua kampau pen Kamhau Dialect na kici ngei hi. Tua ban-ah Kampau lam a kan mipil masate in Sukte cih zong na zang ngei hi.\nHun hong sawt tohtoh ciangin kamphen a kullo pau tuamtuamte kigawm khawmin taangkam khat kizanga tua in TEDIM KAM i cihcih pen ahi hi.\nEile-ei ‘ZOMI’ a kicite in Tedim kampau pen taangkam dinga i zatna thu a nuaia bangin kiciamteh hi. Tua hunlai a Tedim gam a kici pen, tuhun Tedim, Tonzang le Cikha gamkhen (Myone) teng huam hi. Hih gam sung tengah Sihzang, Thado (Kuki) Vaiphei, Guite, Khuano, Losau, Phaileng, Saizang, Teizang, Val le Vangteh paute kihel hi. Tua hunlai ukpite in amau bangkua sung kampau pen gambup pau dingin na vaihawm hileh, tu in ‘Teizang’ kam i pau ding hi. Sangmangte in a mau theih masak kampau mah na bulphuh tentan hi leh ‘Sihzang’ kam i pau ding hi. Ahi zongin makai masate in thupi khual-in vaihawm siam uh a, Tedim gamsung a mite in a zattaang theih ding kampau na vaihawm uh hi.\n1919 kum Tedim vuandok zum ah Tedim gam a phualphual a hausa teng kikaikhawm in, gambup ah Zolai tawh a kigelh masa pen ahi Sihzang lai zat dingin thu kisung hi. Tua laitakin Thado kampau Hiangzang khua hausa Pu Zam Khaw Thang, Zo Kampau Phaitu khua hausa Pu Khan Thawng, Salzang khua hausa Pu Zaang Khaw Lian, Paite kampau Tuimui khua hausa Pu Mang Za Thang, Haiciin khua hausa Pu Tual Pum-te in Sihzang kam a teltheih loh lam uh pulak hi. Ahi zongin Tedim, Ngennung, Haupi, Gawngmual, Leilum, Lezang, Tongsial, Lamzang, Laitui, Mawngken, Kahgen, Taklam, Tonzang, Tungtuang, Anlang, Gamlai, Khuaimual le Seitual khua hausate kuamah a pau a ham om lo uh hi. Tua hun a kipan hong uk kumpite le sangmangte kopin Zolai sinna, sang pilna sinna khempeuh ah ‘Tedim kam’ kizang a, a nung ciangin ‘taangkam’ hong suak hi.\nTuin kampau tuamtuam i zat hangin i tutkhop ciang, i kimuh ciang Tedim kam tawh i kiho ta hi. I khua pau i bangkua pau mah a ci tentante in minam bup huam khin zo nawn lo hi. ‘Zomi’ taktakte in ‘Tedim pau’ pau hi. Tua pen i minam pau hong suak hi. I khua pau, i bangkua paute sim-mawhna hi lo hi. Tuate a kisapna mun-ah i zang dinga, ahih hangin ZOMI khempeuh a huamkim vai khempeuh ah ‘TEDIM KAM’ kizang hi.\n1.3 Zokam khangguisutna\nLeitung ah mihing awn 7000 val om a, kampau nam 6,912 om hi, ci-in kiciamteh hi. Kawlgam sungah mihing awn 60 val in paunam (minam) 135 val bang kinei a, Zomite in paunam (minam) 53 bang nei hi, ci in Kawlgam kumpi in hong ciaptehsak hi. I Zokam kantel suksuk leng nam 100 val om dingin ka lamen hi. Ethnologue (Languages of the World 1996) in Tedim kampau a zang mihing 344,100 pha ding hi, ci in ciamteh hi.\nLeitung kampau tuamtuamte a guigui a behbeh in kikhil diimdiam hi. Kampau lam kansut siam pa (linguist) David Bradley thukanna siksan leeng Tedim kampau khanggui a nuaia bang ahi hi.\nNorth Eastern India group\nSino Tibetan cih pen Sen le Tibet kigawmkhawm hi a, leitung kampau nampi kikhenna ah nam pi khat ahi hi. Hih Kampau nampi pen a tuamtuam in kikhen suk leuleu a, eite Tibet le Kawl (Burma) bawng Tibeto-Burman sungah hong kiguang hi. Tibeto-Burman kam pau zong a tuamtuam in kikhen thuaplai hi. India gam in North East India ci-in State 7 kigawm gamkhen lianpi khat nei a, tua gam khen sunga om Tibeto-Burman kampau namte North East India Group kici hi. India gam lam pan kampau kansiamte hong khang masa ahih man zong hi kha ding hi. Tua bangin India nisuahna saklam kampau namte sungah hong kihel hi. Tua kampau namte a kikhen suk leuleu ciangin Kuki Chin Naga nam, tuate sung pan Naga namte tuam khen in Kuki Chin kampau ci in hong kiguisut suksuk a, tua ban-ah Kuki le Chin khen-in Chin hong kici leuleu hi. Chin namte lak-ah Tedim kampau pen Northern Chin sungah hong kihelsak hi. Chin State gamlim lupzia zui a hong kisam bek zong hi loin, Zokam khempeuh Northern Chin Central Chin le Southern Chin ci-in kampau lam kansiamte in khen uh hi.\n1.4 Tedim pau hong piankhiatna:\nTedim mite pen Zo minam sung pan nam khat ihi hi. Pulepate Sen (China) le Tibet gam lam pan Kawlgam sung a kilut khit ciang Kawlzang-ah kum za tampi na teng uh hi. Tua pan in A.D. 1200 pawlin Khamtung gam (Zogam) Ciimnuai mun na tung uh hi. 1550 kum pawl-in Tedim khua kisat hi, ci-in tangthu kante in gen uh hi. Tua hun lai-in Tedim khua pen sak gal khang gal in sim tawntung hi. Tua ahih manin Tedim khua a kip nadingin thu vaihawm siam, gal hang, sa hang makai kisam hi. 1810 in Tedim khua-ah Mualbem khua mi Khan Thuam’ tapa Kam Hau in ukpi sem hi. Mang Gin, Khoi Lam, Kim Thuam, Tel Khaat, Pau Am, Cin Kim le Pau Vum te tawh vaihawm khawm hi.\nHih banga beh tuamtuam, phung tuamtuam pan uliante kithutuaka vai a hawm manun a langpang ngam ding kuamah om nawn lo hi. Tua bang hun ciangin kampau tuamtuam a zang mi tampi in hong belin hong teng khawm uh a, inn zathum val bang hong pha hi. Tua bangin Teizang, Saizang, Sihzang, Khuano, Zo (India-ah Zou ciin kigelh), Khuangnung (India-ah Simte ci-in kiciamteh), Guite (India lamah Paite ci-in kigelh), Thahdo (India-ah Kuki kici), Vaiphei, Gangte kampau zang mite khua khat tuikhat suak in tual khat sungah a tenkhop uh ciangin nungak tangvalte hong ki-it uh hi. Hong kingai-in kampau le beh tuam cih banga kideidanna om loin zileta-in kilain na kiteng uh hi. Tua bangin tawlkhat hong ten khawm ciangun kampau tuamtuamte hong kihel zauin hong kigawm ciangin Tedim pau kici pau thak khat hong piangkhia hi, ci-in khanglui thu theite le thu kante in gen uh hi. Tu hun khangthakte in zong hih thu bekmah siksan ding om hi.\n‘Tedim’ kam cih pen mun le gam kitamsak (loconymn) hi-a, eile-ei i kipiak (egonymn) tualsuak min ahi hi. Midangte hong sapna hi lo hi. Tedim khua ah a teng ngei kilkel lo-te nangawn in zong “T = Tedim pau eima pau” ci in a angtan ngam hi hang.\n‘Tual’ khat zangin a tengkhawm awsuah tuamtuam a neite unaute in lungsim kituak in a tenkhopna uh pan munmin ‘Tedim’ kitamsak ‘Tedim Kam’ hong piang hi. A neituam om lo a, Teizang, Saizang, Thahdo, Vaiphei, Guite le Zo te neihsa zong hi tuan lo hi. Sangmang hun lai-in ukpi pa min tamsak in ‘Kam Hau dialect’ na kici ngei a, ukpipa’ behmin tamsak in ‘Sukte’ a kicihna zong om hi. Tu hun ciangin, ‘Ei pau’ hi ci khawm loin ‘Koh pau’ i cihnop khak leh lalkuan a manawh hi ding hi hang. Bang hanghiam cih leh Tedim kam in i neihkhop kampau ahi hi.\nTEDIM pau taangkam a suahna thu (laimai 3-5) gen khin hi hang.\nI kikup ngeingei, i zat ngeingei thute mah kaikhawm-in ZOKAM KILAMZIA cih thulupi tawh a nuaia thulu neu 2 kikum khawm ni. Tuate in:\n1. Awmal gawm\n2. Paumal gawm\nZokam kilamzia tel thei leeng, Zolai gelhzia zong haksa nawn lo ding hi. Hih thukikupna tungtawnin Zokam le Zolai i lunglut semsem ding ka lamen hi. Khatvei kikupna tawh tawntung a kip ding thu kivaihawm thei lo ding hi. Kinial zel ding, kizui zel ding, lemtuah zel ding, puahpha zel ding hi hang. Kampau a nuntak leh kipuahpuah lai ding hi. Minam a nuntak leh laigelhzia kilem thuahthuah ding hi. Tua bangin damdamin a picing ding ihi hi.\n“AWMAL” cih ciangin kampau (language) khat in a neih awmalte genna ahi hi. “Phoneme” kici hi. Tua awmalte kigawmgawmin kampau a piang ahi hi. Gentehna: Tedim kampau Zomite in “G” aw nei a, Falam, Khalkha, Mizote in nei lo uh hi. Tua ahih manin, “G” aw suaksak thei lo uh-a, Sia Hau Go a cih uh ciangin, Sia Hau Ko ci uh hi. Tedim kampau Zomite in “R” aw nei lo ahih manin Mizo gam singtang vakte tungah Zomi ahih lam a theihtheih nadingin “Ka pu, ar ti rawh” hong cisak hi, kici hi. Tua bangin G group le R group ci-in awmal siksan kibat lohna kiciamteh hi. Khuano kampaute in ‘Ng’ le ‘G’ khen se lo uh hi. Amau adingin ‘Ngasa’ lah ‘Nga’, ‘Gatam’ lah ‘Nga’ hi lel hi. Tedim kampau Zomite in ‘Nem’ a cih kammal pen Sihzang aw in ‘Neam’ ahi hi. Ei bangkua khat sungah hi bangin awmal tuamtuam a kikhentheih mah bangin, Zopau ahi lo pau nam dangte tawh tehkak leng gen ding tampi om hi. Hih banga awmal kilamdanna pen kampau khatlekhat a kilamdanna bulpi ahi hi.\nLai Siangtho sungah Gilead mite in Sh aw neih uh a, Efraim mite in Sh aw nei loin, S aw suaksak uh hi. Gal kidona ah a mel a sa uh kikhen thei lo ahih manin tuallegal kikhen theih nadingin awmal na zang ngei uh-a:\nThukhente 12:6 amaute in ama kiangah, “Tua ahihleh Shibboleth ci in,” ci uh a, tua ciangin amah in, “Sibboleth,” ci hi; bang hang hiam cihleh a manin ci thei lo hi. Tua ciangin amaute in amah manin Jordan ngahmunte-ah that uh hi. Tua tungin Efraim mi tul sawmli le tulnih tuk hi.\nHih a lungluthuai mahmah awmalte (phoneme) tuamtuamte kigawm-in paumal (morpheme) piang hi. Tua paumalte tawh kammal (word) a kilam ahi hi. Tua kammalte laimal (alphabet) tawh a kigelh ciangin “LAI” (orthography) cih hong piang hi.\nTua ahih manin “Awmal” pen “LAI” i a zung le a bul ahi hi. Lai a kigelh ciangin awmal zui-in a kigelh ding ahi hi.\nTawm genbeh lai leeng:\n= Awmal \_p\_ le awmal \_a\_ a kigawm ciangin Paumal (morpheme) [Pa] piang hi.\n= [Pa] zong khiatna nei Paumal (morpheme) khat ahih banin Kammal (word) zong ahi hi.\n= Awmal \_s\_, awmal \_i\_, awmal \_a\_ le awmal \_n\_ a kigawm ciangin Paumal [Sian] piang hi.\n= [Sian] zong khiatna nei Paumal (morpheme) khat ahih banin Kammal (word) zong ahi hi.\n= Tua ban-ah Paumal [Pa] le Paumal [sian) a kigawm ciangin [Pasian] cih Kammal (word) piang hi.\nTedim Kampau Zomite’ awmal laimung le Awphei neihzia Roman alphabet ABC zangin a nuaia bangin kimu thei hi.\n2.1.1. Laimung (Consonant)\nLaimung pen Mangte in “Consonant,” Kawlte in (Asnf;) ci uh hi. Tedim awmal-ah laimung ‘phonemic consonant’ 17 om hi. Tuate a nuaia bang ahi hi.\nGindan le a ginna munte\nTedim laimung 17\nHih laimungte khatciat a kizatzia etsakna a nuai a bang ahi hi.\nB = (b)Baibek\nC = (us)Cialciak\nD = () Doldeng\nG = (*) Gam le gho\nH = ([)Haihut\nK = (u)Kawl le Zo\nL = (v)Lawm le gual\nM = (r) Muitung muiphei\nN = (e) Nehno\nP = (y) Pi le pu\nS = (p) Sesum\nT = (w)Tedim pau\nZ = (Z) Zozam\nPh = (z) Phikphek\nTh = (x)Thuam mual\nKh = (c) Khuado\nNg = (i) Ngaingaw\nLaimung 17 lak pan a tuamkai phadiak awmal pawl khat ban gen ni.\n2.1.1.a C le T kinupa\nC le T kinupa cih ciangin, awmal nih hi loin khat ahi, a ci nuam ihi hi. Tedimte in lai i gelh ciangin /c/ laimal nei napi /t/ tawh kikop a ngaihsut ding ahi hi. Bang hang hiam cih leh /t/ tawh a kiciamteh Zo awmal pen awphei (vowel) /i/ tawh a kigawm ciangin Zo awmal /c/ in kikhel hi. Tua ahih manin t -> c/___i ci-in kiciamteh thei hi. Tedim awmal in /c/ nei lo-a, ahih hangin /t/ peuhmah / i/ tawh a kizop ciangin /c/ aw suak hi. /t/ le /c/ a kigawm ciangin kopkhat suak pan a, a mau khat ciatciat a tuamtuak hi lo hi. /c/ khit ciangin /i/ bek kizang thei a, ahih hangin /t/ khit ciangin /i/ kizang ngei lo hi.\nC le T kinupa lahna\nTua ahih manin mi masate’ gelh laite sim leeng, tu laitak a /c/ i zatna mun-ah /t/ na zang ngei uh hi.\nGentehna in: Lam Za Tin, Tua tiangin, Tingpikot.\n2.1.1.b. Laimung bul le Laimung khak\nLaimung bul (Initial Consonant)\nPaumal khat peuhpeuh a kigelh cianga laimal masa dinga a kizang laimungte Laimung bul (Initial consonant) kici hi. Tedim kam-ah laimung khempeuh laimung bul (initial consonant) dingin kizang khin thei hi. Gentehna:\nBaibek Dial, GalHiam, Kuang, Khua, Lawm, Mawng, Nu, Ngen, Pa, Phialphiah, Sansim, Tuang, Ci, Thang, Vial, Zu,\nLaimung khak (final consonant)\nLaigelh cianga a tawpna a kizang laimungte ahi hi. Laimung khempeuh laimung khak (final consonant) dingin kizang khin thei lo hi. Laimung mal 17 lak-ah laimung khak mal 7 bek om hi. Tuate in p, t, k, m, n, ng le l ahi uh hi. Hih mal 7 teng lo buang a dang laimalte laimung khak dingin ding thei lo uh hi.\nTedim Laimung khak 7\nGentehna: Tuap, Khut, Khuk, Sam, Tan, Kawng, tal\n2.1.1.c. /h/ pen Laimung khak hi lo\n/h/ pen laimung khak ah a om hangin laimung khak hi lo hi. Awniam- awtawng lahsakna ahi hi. ‘h’ laimal (/[/ banga kizang, Hai, Ha, Hahkat, Hangsai cih bang a kizang /h/) hihna tawh laimung khak piang thei lo hi.\n2.1.1.d.Laimung kop (Consonant Cluster) om lo\nLaimung kop pen Mangkangte in “consonant cluster” ci uh hi. Consonant nih a kikopte genna ahi hi. Gentehna: Falam kam thlang, Mizo kam-a Tluang cihte pawl ahi hi. Tedim kam-ah tua bang om lo hi. /ph/, /kh/, /th/ le /ng/ te laimal nihta a kigawm hangin laimung kop (consonant cluster) hi lo hi. Amaute aw nih kigawm hi lo, aw khat ciat ahi hi. Theih baih deuh nadingin: /ph/=/z/, /kh/=/c/, /th/=/x/, le /ng/=/i/.\n2.1.2 Awphei (Vowel)\nTedim Kam-ah awphei 6 om kici-a, limtakin kancian leeng 6 hi loin 5 hi zaw hi. Tua awphei 5 te a nuaia bang ahi hi. Close le Open pen kamcip le kamka cihna hi-a, Front le Back pen mukdawn le dangtawng cihna hi. Gentehna: /i/ i cih ciang mailam (mukdawn lam) pan aw suak-a, kikamcip hi.\nAcing akim in hih anuai ah om hi.\nItem Reviewed: ZOKAM LE ZOLAI ZOLAI SIMBU KUM 100 (1913-2013) CIN CIAPTEHNA. A gelh: Khoi Lam Thang Description: Rating: 5 Reviewed By: Cinpu Zomi


url: =Thailand, Phuket ah Myanmar gammikhat lei kivukkha in si, mi 2 liam :: ZOMI DAILY\nposted on 22 February 2018 at 10:30 pm Lomkholna: Myanmar, News, Sawltak, Thailand\nThailand, Phuket nasepna khatah Myanmar gammikhat lei kivukkha in si, mi 2 liam\nThailand, Phuket khuasung aom nasepna Construction Site khatah leitolh, mencim in Myanmar gammi nasemkhat si cih ThaiPBS pan kiza hi. Asi banah aliamzong mi 2 bangpha kici hi.\nPhuket Police te genkhiatna ah zanni Wednesday ni in Vachira Phuket Hospital geinai aom Construction Site khatah mencim, leitolh apiang cihi. Zingsanglam 10:30am hunpawl in hongki zasak in, inndawl 3-storey Building akilamna ah akicim ci uhhi.\nHih tuahsiatna, buainathu akizak ciangin Phuket Police, Kusoltham Phuket Chartiy Foundation leh Hospital Mecial Team cihte akipan Rescue Team te’n delhpah ngeingai uhhi.\nHih Construction Site ah mencim leitolh aom ciangin nasem mi 3 tepen lei in vukkha in, khatpa pen alubek kidawn hi. Amanlang in leisaai te kihemkhia in, nasem mi 2 tepen ki honkhiazo a, zato kipuaksuak uhhi.\nVideo: Anuai ah Htain Lin kici ii zaih Video Clip zong ki enthei hi\nAsilo aliam mi 2 tepen Jo We Nai leh Ne Sor Lin kici a, kum 20 gualpawl ahi uhhi.\nAhi zongin alawmpa uhpen anuai ah kivulhkha ahih manin, Rescue Team te’n ahotkhiat ciangin naknawnlo in sisuak hi. Tua asipa pen amin Miw Ta Taw kici a, kum 37 aphakhin Myanmar gammikhat kici hi.\nHih Construction Site tuahsiatna vaitawh kisai in Site Engineer Narongrit Poompaung in agenna ah nasemte’n lei akikimding in Levelling abawlbawl laitak in akicim cihi. Tua nasemte aki vukkhakna munpen nasepna ageilian ah dumthuk Meter 3 bang athukkhat om a, tuapen bangmah akidalna omlo cihi. Tua dumsung ah aki vukkha uh hihtuak hi.\nHih tuahsiatna buaina apian ciangin Construction Site pen ki khakcip sakpah hi. Department of Disaster Prevention and Mitigation Phuket office cih zumpi panleh Phuket City Municipality panin Safety tawh kisai in sitcianna aomkhit ciangbekin nasep kipankik theiding cih kiza hi. Sawltak #zomidaily\nPrevious: Nuupaa (Innkuan) ~ Lengtong Pauno\nNext: Ki thanem sak ken ~ Dong Mung


url: =Iran gamah meileng kiphukha, mi 44 si, 82 liam ~ ZD :: ZOMI DAILY\nIran gamah meileng kiphukha, mi 44 si, 82 liam ~ ZD\nposted on 26 November 2016 at 8:29 am Lomkholna: News, Sawltak, World\nIran gamsung ah zanni Friday (November 25) ni in meileng nih kiphukha in, meikuanggawp a, mizong 44 asihban ah adang aliamzong tampi om cih AFP pan kiza hi.\nKumpi thunei te’n State Television ah agenkhiatna ah hih meileng pen Tehran leh Mashhad khuakikal atai hi a, hih tuahsiatna pen Semnan Province sungah ahihi ci’n genkhia uhhi.\nHih Express Train tuahsiatna pen khuahun votlua ahih keileh aset siatna om “Mechanical Failure” hiding ci’n ki ummawh masa hi. Ahi zongin akhuanung ah hihpen setkem te khialhna “Human Error” hiding hi kicikik leuleu hi.\nFriday ni zingsang 7:50am hunpawl in atuahsia hi a, meileng akhatpen amailam dawlnihbang meikanggawp cihi.\nMeileng akhatpenzong meileng lampipan piankhia in kilumlet cihi.\nZato atung Passenger khat in State Television tetung ah agenna ah meileng katuan laitak in ka ihmuhkha a, ka khanlawh ciangin meikuang lakpan in hongki zawngkhia hi ci’n genkhia hi.\nAsi aliam pen kibehlap toto ci’n anunungpen Iran’s Emergency Services pan agenkhiatna ah asi mi 44 pha cihi. Aliam zato kipuak mi 82 ci a, tualak ah mi 17 pen liamngawhna omlo ahih manin, akibawl khitciang in zato pan ki tuaksakpah cihi.\nRelated: South Africa ah kamsang akici pa’n thoza tawh natna damsak theihing kici\nIranian Railways te genna ah hihpen setkem te khialhna, Human Error hi a, ahi zongin banghang in hihbang tuahsiatna piangthei cihpen ki theician nailo cihi. Semnan khuapan hongpai meileng pen paisuaktheih nading in phalna kipia ahih manin, ataisuak ciangin adang meileng khat anungpan in aphukha hi ci’n Iranian Railways te’n genkhia uhhi. ZD Sawltak #zomidaily\nPrevious: Israel ah gamkang hangin mi tulsawm tampi taita ~ TK Lian\nNext: ZAM Thupuak :: 27 November 2016\nZomite i khuanung pil zel khadeh ~ Pau Khat Suan\nPiang lui, Piang thak leh Piang khial ~ Tual Khan Suan\nSihkohna: Pa Joseph Thang Khan Pau-Kum 65 (Laaitui-Gualnam)


url: =Rom Laikhak 2 | Siantongluan\nRom Laikhak 2\nTua ahih ciangin midangte thu a khen note pen kuakua hita le uh cin na suakta tuan kei ding uh hi. Midangte na mawhsakna uh thute mah note zong gamta veve na hih manun no zong a mawh mah na hi uh hi.\nTua bang mawhna a gamtate, Pasian in gim a piak pen a man mah ahihna i thei ciat hi.\nMidangte a mawhna hangin thu khenin, no zong tua amau mawhnate mah na bawl veve uh ciangin Pasian thukhenna tawh kipelh tuan dingin ki-um peuhmah na hi uh hiam?\nPasian migi-in thu a diah hithiatna pen na kisikkik theihna ding uh a deihna ahih lamtak phawkkha loin, a migitna, a lungduaina, a hong thuaknate neu ngaihsutkha na hi uh hiam?\nLungsim khauhin na kisik noplohna hangun Pasian hehna leh a manin a thukhenna a hong kilat Ni ding ciangin na gimthuak ding uh a nasia semsem dingin a bawl na hi uh hi.\nBang hang hiam cih leh Pasian in mi khempeuh a gamtatna uh tawh kizui-in thukkik ding hi.\nPahtakna, minthanna, leh hin tawntungna deihin a gamtat hoih tawntung mite tungah Pasian in nuntak tawntungna pia ding a,\nahi zongin ama deihna bek zui-in, a gamtat dingin a kilawm bangin gamta loin, a manloin a gamta mite tungah Pasian in ama hehna hangin gimna tungsak ding hi.\nJew mi-a kipan Gentail mi dongin a gamtat sia mi khempeuh in gimna leh lungkhamna thuak ding uh hi.\nTua mah bangin Jew mi-a kipanin Gentail mi dongin a gamtat hoih mi khempeuh in minthanna, pahtawina, leh nopsakna ngah ding uh hi.\nBang hang hiam cih leh Pasian in kuamah deidan loin mi khempeuh tungah a kibangin thu a khen hi.\nMoses Thukham a neilo Gentail mite a khialh uh ciangin thukham neilopi mahin siatna thuak uh a, Moses Thukham a nei Jew mite a khialh uh ciangin tua thukham tawh kizui-in amaute tungah thu kikhen hi.\nThukham zakna bek hangin Pasian tawh kipawlna a piang hilo a, thukham sunga Pasian genna bangin a gamtate bek Pasian tawh a kipawl thei ahi hi.\nGentail mite in thukham a neihloh uh hangin amau ngaihsut tawmna tawh thukham deihna bang a gamtat uh ciangin tua thukham deihna a zui uh hi a, thukham a neihloh uh hangin a gamtat dingun a kilawm amau mahmah in a thei tawm uh ahi hi.\nAmau lungsim sungah thukham deihnate omkhin ahihna thu a gamtatna un hong kilangsak hi. Amau mahmah zong khat veivei hoih kisa, khat veivei sia kisa uh ahih manin, amau lungsim sungah thukham deihnate theihna omkhin ahihna thu, hih amau kiphawk tawmna lungsim in nakpi takin hong kitelsak hi.\nTua ahih ciangin Pasian in mihingte lungsim sunga a ngaihsutnate uh, Jesuh Khrih thu a khensak Ni ciangin, tu-a ka hong gen bang teekteekin a hong piang ding ahi hi.\nTu-in Jew mi ka hi uh, a ci note in thukham suan belin nei-in Pasian na theihna uh na kisialhpih uh hi.\nThukham thei na hih manun Pasian deihnate na thei uh a, a man leh a manlo na khenthei uh hi.\nMittawte lam a lak ding, khuamial sunga om mite khuavak a musak ding,\nmihaite a hilh ding, naupangte a hilh dingte ihi a, thukham sunga om thu khempeuh thei-in i gen khempeuh man mahmah hi, ci-in na kimuang uh hi.\nMidangte a hilh note in, nomau mah kihilhlo ding na hi uh hiam? "Guta kei un," ci-in mi hilh napi-in nomau mahmah guta hilo na hi uh hiam?\n"Numei tawh mawh kei un," ci-in mi hilh napi-in nomau mahmah mawh hilo na hi uh hiam? Milimte mudah napi-in milim biakna inn sunga nate gu hilo na hi uh hiam?\nNote in thukham kisaktheihpih napi-in thukham palsatin Pasian min na daisak uh hi.\nTua ahih manin Lai Siangtho sungah, "No Jew mite hangin Gentail mite lakah Pasian kigensia hi," ci-in kigelh hi.\nThukham zui le uh cin na vun atna uh man nei takpi mah hi. Ahi zongin thukham na zuih kei uh leh na vun atna uh a mawkna a suak ahi hi.\nTua ahih manin vun ki-atlo Gentail mite in thukham a zuih nak uh leh Pasian in vun at mah bangin ngaihsun ding hilo ahi hiam?\nTua ahih manin thukham nei-in vun ki-at napi-in tua thukham a zuilo no Jew mite pen vun ki-atlo thukham a zui Gentail mite in thu hong khen ding hilo ahi uh hiam?\nBang hang hiam cih leh a pualam beka Jew mi hihna leh a pualam vun ki-atna lel bek in Jew mi taktak suaksak zolo hi.\nJew mi taktak i cihte pen, a sunglamah Jew mi ahite ahi hi. A vun ki-atna uh lungsim vun atna hi a, kha thu tawh a kisai ahi hi. Thukham zui-in pumpi tung vun atna pawl hilo hi. Hih bang mite pen mihingte in phatloin Pasian in phatin a pakta hi.


url: =Banghang Minam leh Gamvai Sepkul hiam? ~ Bob Tuangpi :: ZOMI DAILY\nposted on 15 March 2017 at 7:38 am Lomkholna: BobTuangpi, News, Politics\nGamvai leh ki-ukna vai (politics) cih ciangin leitung mihingte’khuasakzia khempeuh tawh akisai ban ah nisim nuntakzonna, neekzonna ah mihingte ikizopna khempeuh politics nuai ah aom ahihi. Leitungah mihing a omlai teng buaina (problem) om ding aa, tua mihingte’buaina alemtuah ding leh kisapnate akicingsak dingin politics kisem ahihi.\nNa khempeuh kizom dimdiam tek(inter-related) aa, tua khempeuh abuptuah in politics ahi hi. Lamgei ah mehteh mehgah azuak nupinu leh anbuuk ah an ahuan nupinu zong gamthu hoih kei leh sukha veve hi.\nPolitics hoih kei leh pilna sinte in zong angah zah ding uh hamphatna vanzatte akipan pilna ngahzolo uh aa, nasemte in zong nasemta leh asepzah un thaman ngahlo uh hi. Papi khat in atate sang akahsak zawhlohna, an akhamhsak zawhlohna pen politics hoih leh sia tawh kisai mahmah hi.\nZawnna leh tualniamnate zong politics ahoih loh man mah abulpi hizaw hi. Biakna, ngeina, pilsinna, nasepna, sumbawlna, nuntak khuasakna ah kideidanna leh apilte in apilna bangin thaman hamphatna angahna leh ngahlohna pen gamvai leh gam ki-ukna hoih leh hoihlo tungah kinga hi gige hi.\nGamvai leh ki-ukna ah panlakna leh gualtung tuanna anei minamte in gamkhat a ut bangbang un zeek thei uh hi. Tua ahih manin, gamthu leh ki-ukna athudonlo minam leh gamte khangtolo-in, mite’ nuai ah om den tawntung uh hi.\nPolitics I uuk kei aa ikin kei leh mite’ khutsung kitung ding hi. Mihingte in hong piangsak Vanglian Pasian piaksa ipianpih suahtakna, hamphatna leh mihing bangin vaangnei takin inuntakna dingin gamvai leh ki-ukna ahoihloh phamawh hi. Kipawlna tuamtuam leh biakna sia makaite zong politics nuai ah a om uh ahih manin, politics hoih kei leh hih bang kipawlnate in suaktatakin nasem theituanlo ding hi.\nPolitics akhiatna atomin gen leeng, mihing omlai teng buaina om ding aa, tuavai khempeuh politics tawh kisai ahihi cih leh ahitheilote ahithei dingin lampi sialna pen politiciante’ nasep hi. Tua ahih manin, an na neek aa puan na silh naak leh gamthu/nainggnanzayy (နိုင္ငံေရး) tawh kisai na hi aw!!!\nby : Bob Tuangpi\nPrevious: Dahna Pulakna: Mangpha Tg. Vungh Khen Lian Kum 28, (Hatlangh beh)\nNext: Leitungbup Kekkia atampenna Malaysia ah bangci kidop ding ~ ZD\nKum 1991 Lungdambawl Murlen khua ah ~ Hau Za Cin\nUS ah Covid-19 Cases 6 million cingta


url: =Korin Nihna 7 | Siantongluan\nKorin Nihna 7\nTua ahih manin ka hong it lawmte aw, pumpi leh lungsim a ninsak theite khempeuh panin kisiansuahin, Pasian zahtakna tawh nungta-in siangtho sinsenin om ni.\nKuama tungah kote hong khiallo, kuamah hong siasaklo, noptaksa-in kuama tungah hong gamtalo ka hih manun na lungsim uh hong pia un.\nHih bang ka hong cih ciangin note mawhsak nopna tawh thu a hong gen ka hi kei hi. Bang hang hiam cih leh ka hong gensa mah bangin note hong it mahmah ka hih manun note na hin uh leh hingkhawm, na sih uh leh zong a sikhawm ngam ka hi uh hi.\nNote hong muang mahmahin note hangin ka kisathei a, lungkhamna a tuamtuam ka tuah hangin lunghimawh loin ka lungnuam mahmah hi.\nMasedonia gam ka tunkhit uh ciang nangawnin tawldam cih om thei tuanlo a, a koimah peuhah kitotna leh lungkhamna om kawikawi ahih manin lungsim patauhna hi tawntung hi.\nAhi zongin a lungkia mite a hanthawn Pasian in Titus hong tunna tawh kote hong thakhauhsak hi.\nAma hong tunna hang bek zong hiloin ama lungsim a thahatna dingin note gamtatna zong a hong zasak hi. Note in kei na hong muhnopna thu uh, note na dahna thu uh leh kei na hong hutnopna thu uh hong gen ahih manin ka lung a dam semsem hi.\nKa hong laigelhna in note tawlkhat sung a hong dahsak manin ka lungsim nuamlo ahi tei ta zongin tua ka hong laigelhna hangin ka kisik kei hi.\nBang hang hiam cih leh tu-in ka lung a dam hi. Note ka hong dahsak khakna hangin a lungdam hiloin note na dahna hangun na ngaihsutna uh kheel thei na hih manun a nuam ka hi hi. Tua na dahna uh Pasian in a hoihlamin hong zang ahih manin note-a dingin siatna a hong piangsak ka hi kei zaw uh hi.\nTua na dahna uh hotkhiatna ngahtheihna dingin na lungsim uh na kheelna dingun Pasian in hong zang ahih manin dahna ding bangmah omlo hi. Ahi zongin hih leitung dahna lelte in ahih leh sihna piangsak hi.\nHih note dahna pen Pasian in a hoihlamin hong zatsak ahih manin mawk om nawnloin lungsim takpi tawh kinna na nei uh a, hoihlo hi, ci-in ka hong gente lunghimawhin siansak nopna lungsim na nei uh hi. A thupiangsate hangin lau-in lunghimawhin a hoihlote gim na pianuam uh hi. Hih thu khempeuhah note na paubaanna ding uh a omlo hong suaksak hi.\nTua bangin lai ka hong gelh hangin a khialpa ahih kei leh a thuakpa ngaihsutna tawh hong gelh hilo zaw-in, Pasian thu sungah kote thu bangzahin na hong mang uh hiam cih a kitheihna dingin a hong gelh ka hizaw uh hi.\nTua ahih manin tu-in ka lung uh nuam mahmah hi. Kote lungsim hong nuamsak bek hiloin, Titus lungsim a noptheihnadingin ama tungah na gamta na hih manun ama lungdamna in zong kote lungdamna hong behlapto sawnsawn hi.\nTitus mai-ah note ka hong kisialhpih ngei a, note in ka kisialhna thu-ah kei na hong zahhuaisak kei uh hi. Note tungah thuman bekbek a hong gen ka hih mah bangun Titus tungah ka kisialhna uh zong a kisial khial ka hihlohna uh hong kilang hi.\nNote in ama thu mangin, launa leh linna tawh amah na zindona uh a ngaihsut ciangin Titus in note hong itna khang semsem hi.\nNote hong muang mahmah ka hih manin ka lungsim a nuam hi.


url: =Covid-19 lungno a kikhawi maw, ahihkeh koipan hongpiang? ~ Tuang Za Khai :: ZOMI DAILY\nCovid-19 lungno a kikhawi maw, ahihkeh koipan hongpiang? ~ Tuang Za Khai\nposted on 30 March 2020 at 12:50 pm Lomkholna: News, World\nA kikhawi dingin upna: Tulai pulnatna (COVID-19) tawh kisai, tu dongciang muhna tuamtuam anei ki om gige lai hi. Tua sungah hih lungno pen Sente in a khawi uh ahih keileh dat (chemical) tuamtuam abawlna lam pan un apiang hi ding hi ci-in a um pawlkhat ki om hi. Tua bangin a umte a dingin thu nih om hi.\nKhatna-ah: tua coronavirus (COVID-19) icih, SARS-CoV-2 pen Wuhan a om Lungno tawh kisai kattelna mun (Wuhan Institute of Virology) ah a om lungnote sungpan hong kipan lungno namkhat hi cih upna leh; a nihna ah, hih lungno pen Sente in nuntakna nei galvan (Bio Weapon) dinga tua lungno kattelna mun ah a khawina lam uh pan, sepkhialhna khat hangin, lawhcing lo in hi bangin hong ki zelh khia gawp hi ding hi cih upnate ahi hi.\nHih upnate a kipatkhiat cilna pen, January kha-a The Washington Times ah thului kigelh khat pan hong kipan ahi hi. Tua thului gelh pa pen, nainggangyi siam Bill Gertz hi aa, a thului sungah “Hih COVID-19 pen Sente in galvan dinga lungno a khawina lampan a kipan hi aa, mikangte thukan galkapbu luikhat zongh tua lungno khawina tawh kizom dingin lamet huai hi” ci-in gelh hi.\nUSA Today in March 22 ni a thusuahna sunguah, hih thutawh kisai thului gelhpa contact in, tua-a thului tawh kisai comment hongpiak nading ka zaksak niloh uh hangin bangmah hong dawngkik lo hi ci-in gelh uh hi. Tu in ahih leh tua thului The Washington Times pan ki phiat khiat sak kik khinta hi. Tua dung zui-in, Nainggangyi siam khat mah ahi Sen. Tom Cotton (R-AR) in zongh hih virus pen Lungno khawina/bawlna/kattelna tawh kizom ding hi ci-in Fox News ah gen ngei hi. New York Post ah Sente’ milip khantohna tawh kisai etcikna panmun ala Steven Mosher in zongh tua bangh mah cileuleu hi.\nA tunga tawh kizawitawnin, Sente’ online media tuamtuam ah zongh ngaihsutna tuamtuam laang hi. The South China Morning Post ah February 20 ni hi bangin thusuak hi. “Wuhan Institute of Virology ah nasem Chen Quanjiao in a nasepna vuah a makai Wang Yangi in lungnote Seafood saite ah zuak simin, tua mun pan hibang thu (tulai natna) tawh a kizomto hi ci’n gen, cih thu kiza ahih manin, The South China Morninig Post pan dotna kava neih uhhang in Chen in sang theilo in heh hi” ci’n kigelh hi.\nHih a tunga teng pen tu a pulnatna lungno, a kikhawi dingin upna hi aa, naingnganyi siamte tung panin hong kipan ahih lam a tungah ih mu hi.\nA kikhawi hilo aci pawl:\nHih lungno pen a kibawl tawm lungno ahih keileh chemical tuamtuam pan a, hong piang tawm lungno hilo in, a om ngiat, tabawah ngiat hi aci mi pawlkhat om leuleu hi.\nThe Washington Post tawh holimna-ah Professor Richard Ebrigh (Rutgers University, Chemical Biology) in, “tua lungno (virus) ii genome leh asunga omte kattelna dungzui in, tua lungno pen aki bawltawm (engineered) hiding in up theihna ding om kilkello hi” ci hi. Tua mah bangin professor Gerald Keusch (Medicine and international health and associate director of Boston University’s National Emerging Infectious Diseases Laboratories) in zongh “mihingte’ bawltawm hileh tua Virus ii RNA Sequence pen athak hi theilo hi” ci-in Vox ah gen hi.\nTua dung zui-in, nate’ thu lamsang pilna nei kantel pawl (Scientist/Researchers) te in hih Virus tawh kisai a kattelna masa uh kong post ngei hi (himun pan kisim thei ding: https://web.facebook.com/khaikokguite/posts/3334204956605964). Tua sungah zong mihingte’ bawltawm ding dan hitheilo ahihna kimu thei hi.\nScience Daily in hih virus genome (gene: RNA) a ki sittelna tung tawnin mihing bawltawm hilo aa, a om ngiat Virus ahih na 96% muanhuai ahih manin, mihing bawltawm ahih keileh Sente’ khawi hi cih tawh kisai thusuah khat peuhpeuh sang nawnlo ahihna thu gelh hi. Leitungah nate’ thu tawh kisai thumaan thutak kat-telna-ah a minthang mahmah ahi Nature Research Journal (IF 43.070) ah zong, hih virus pen ganhing sungah (gentehna: Baak, Kala-oh) a omngiat ahih lam na suah hi. Tua mah bangin, The Lancet ah zongh hih natna aneite’ tung lianpan a lungno lakhia ngiatin kattelna-a kibawlna dung zui-in, hih virus pen Baak tung pan hong kilawh hi ding cih uphuai mahmah ahihna thu kigelh hi.\nHih muhna tawh a kinai mahmah, muhna tuamtuam Science tawh kisai Research Journal tuamtuamte ah mipilte in a suah khiat uh a vum avai-in sim theih ding om khinta hi. Tua muh khiatnate mah bulphuh in hih lungno thahna ding zatui a kibawl bawl ahi hi.\nKoi hizaw ding?\nTua ahih leh koizaw maan/dik ding? Sente in hih lungno a kawi uh mah hi ding maw? Ahih keileh, hih lungno pen ganhing tung pan hong kilawh hi ding?\nSente’ khawi hiding cih upna pen Naingganyi siamte upmawhna hi aa, kattelna kihello hi. A diakin USA leh Chinate pen Ak le Gul a bangh uh ahi hi. Ki kihtalo, kilaulo tuak uh thamlo in, tua zah pi-in zong ki awlmawh khollo tuak uh hi. Tua kawmkal ah Sente’ kiang panin hih natna hong kipat ciangin, USA lam aa nainggangyi siamte in a tuamtuam a upmawh uh zong ahi thei ding mah ahi hi.\nThamloh in, Wuhan Institute of Virology a kici, amuanhuai mahmah lungno tawh kisai kattelna pen Wuhan ah 2018 kum a kihong hi-in, tulai natna Wuhan pan hong kipat citciat ciang upmawh theih ding tak khat hong suak hi. Thamloh in, Sente’ social media aa, thuleeng pawlkhat akhahte in zongh a kikhawi hi ding cihlam in lai gelh uh hi. Ahi zong, tuate a tamzaw pen Hong Kong lam leh Taiwan lampan hi uh aa, Mainland China a kici, PR China, ci-in Communism a bulphut-te tawh a kilemlote pawl hituak pha deuh hi.\nNaingngangyi siamte in Sente’ khawi hi a cih laitak uh, tua lungno (Virus) ngiat kattelna abawl mipilte in ahih leh a tunga upmawhna thu leh tua lungno kisai sa hiaulo uh hi. 1980’ kiim pekin hih Coronavirus te ganhing sungah a om ahih lam mipilte in a kantel khinta uh hi aa, tua virus te Mutation a kici DNA/RNA replication ahi ding bangin apian loh tak ciangin ganhing tung pan tua Mutated gene te mihingte’ tungah hong lut thei ahih na zong a kikipsak khin ahi hi.\nBanghang ahi zongin:\nBangbang ahi zongin, tu in ahih leh USA Today, Vox leh Thuthang minthang tuamtuamte in, Sente’ lungno khawi hi, cih tawh kisai pen thumaanlo, zuau thu hi ci-in, tangko kik-kik ta uh hi. Mipilte’ katkhiatna mah in na zozaw phot suak hi. Tua-ahih manin, bangbang hita leh, hih virus tawh kisai pen China Made, ahih keileh Made in China cih peuh bang peuh mawk ciakciak ding leh Sente peuh mawhsak in muhdah ding hilo hi. Mawhsakna in bang mah phattuamna piangsak ngeilo hi. Amau kiang pan hih natna a kipat sese pen amau a kamsia hi aa, eikiang pan hong kipat loh pen ih lungdam ding hizaw hi.\nBangbang hita leh hih natna in eite zongh hong huzap khinta suak ahih manin, a hithei tawpin kidawmin, kikep ding a thupi pen hong hizaw ta hi. Tuang Za Khai\n1. Nature, Volume 579, Issue 3\n2. Nature Medicine, Volume 26, Issue 3\n3. The Lancet, Volume 395, Issue 10224\n4. USA Today, March 22, 2020\n5. Vox, March 12, 2020\n6. The South China Morning Post, February 20, 2020\nPrevious: US Georgia pan Pa Zam Suan Khai (Muizawl, Hatlangh) in hongnusia\nNext: US omte ading in Good News, kigensawn tekni ~ Dai Za Mang\nIndonesia, Lombok ah zin lingkik leuleu, mi 91 sikhin in 209 liam\nUS ah kum 10 aphapan sangnaupang numeikhat simmawhbawlna thuaklah in ki guiawk


url: =Donald Trump Pangzang khua ah ~ Pu Thangboi :: ZOMI DAILY\nposted on 17 May 2020 at 9:43 pm Lomkholna: News, Thangboi, Zomi\nMihing te’n pen ei minam pen minam dangte sang in athupizaw a ngaihsutna “Ethnocentrism” kinei baih mahmah hi. Apil deuh te’n tua lungsim akilangh saklo bek uh hi a, asungtawng vuah minam dangte neumuhna om thei gige lel hi. Eimi sung nangawn ah zong “Ei pen nampite hihang” aci mawkmawk khawng om hi.\nZimbabwe kumpi gilo minthang Robert Mugabe bang akhangno lai in nak pianthak mahmah hi. Mikang missionary te’ inn khat ah Bible Study (LST thusinna) bawlkhawm zel uh hi. Tua mikang missionary te’n zong itbawl ahih man in nuamsa mahmah hi.\nNitak khat bible study bawlkhit teh Robert Mugabe innlam zuan in aciah leh avan khat mangngilh hi. Amah zong kileh kik in missionary te’ inn lam ah paikik hi. Innpua pan in a etsim leh aden a bible study abawlpih missionary te’n ama’ tutna teng lungnoza nakap uh hi.\nAmah zong khasia in lutnawnlo hi. Tuani a kipan abil puak lian hi. “Hong it taktak nahi kei mawk ve uh e. Ong neumuh mahmah uh nahi veh e maw” ci’n akhantawn mikangte mudah in tu a tan atung ahi hi. Minam dangte neumuhna akinei ciat mah ahi hi. Ei leh ei minampi a kingaihsutna pen hong lutbaih mahmah hi.\nAtaktak in bel:\nMinampi, mi thupi deuh cih bang aom hituanlo a, ih khankhiatna kimlepam tawh kisai hizaw hi. Zomi khat America ah khangkhia leh American te zahmah in hong pillel ding a American lungsim hongpua lel ding hi.\nTuamah bang in:\nDonald Trump zong Pangzang khua khawng a piang hileh Teizang pau in pauding a, Teizang LST bu bawlding khawng tawh buai mahmah ding hi.\nMinampi cih atuam a om hilo hi. Ih khankhiatna kimlepam leh ong kipattahna in saizaw hi. Genkhiah aom leh ngaidam, Mung Laan Thang (Tonzang, Zogam)\nPrevious: Khangno lawm zondan ~ Rev. Thang Khawm Pau\nNext: MP khat hileng… Siama Ning Khen Cing (Dagon University) thugenna\nTulaai leitung Thuthang Tuamtuam Updates September 20, 2014\nZomi te Ciin thucin thuthang (3): Sikha pen Sahing maw, Dawi maw ~ Thang Siangh\nLungdamna bangin lamangthei hiam? ~ B Nelson


url: =Tulaai Leitung Thuthang Tuamtuam Updates Dec 28, 2014\n· Indonesia gam Surabaya khuapi pan Singapore gam a bawhding Air Asia company te venleeng Air Bus A320-200 Flight QZ8501 mi 160 vaal tawh December 28 ni in lam kihopih theilo a lam kaal ah mangcip ci in Air Asia thunei te in taangkokhia uhhi. bbc.com\n· Somalia gam a Al-shabab migilo US gamte thahnop peenpeen pa ahi Zakariya Ahmed Ismail bang thusuak ngah dihdih hiam December 28 ni in amah le amah mat kulkilkel lo in Somalia kumpi thuneite tung ah ki-ap surrender hi ci in Somalia kumpi thunei te in genkhia uhhi. voanews.com\n· US leh apawlpih teng in December 28 ni in Iraq leh Syria gam sung a IS migilo te phualpi 6 vei tuak vanlamtawh bomb khiatna nasiatak in nei uha, IS migilo asi aliam kigencian lianlo in IS te neihsa inn le lo gaalvan tuamtuam tampi suksiatsak ci in gen uhhi. voanews.com\n· US leh Pakistan gaalkaap te in Pakistan leh Afghanistan gamgi a Al-Qaeda migilo te kigualhna phualpi khat December 28 ni in asimtham in buluh ek uha, migilo 62 thatlum in 20 kiim kapliam uh ci in Pakistan gaalkaap te in genkhia uhhi.\n· 1981 kum Pope John Paul athahsim sawm a athatzolo Turkey gammi Mehmet Ali Agca December 27 ni in Vatican khuapi vatung vingvenga, Pope John Paul han tung ah lingpaak kaang hoih mahmah vakoih hi. Amah peen Pope John Paul in amawhna amaaisaksa khat ahihi.


url: =NUNGZUIPITE KALSUANNA & SIH DAN - Zomi Adventist Innkuan\nNUNG ZUIPITE KALSUANNA & SIH DAN\n1. Matthew in Ethipia khua ah biakna hangin Naamsau tawh thahna thuak hi.\n2. Mark in Egypt gam Alexandra khua sungah Sakol tawh lampi dungah a sih dongin ki-kaaitaal hi.\n3. Luke in Greece khua ah a hunzat nasialua a hihmanin kikhai lupna thuak hi.\n4. John in Rome khua sungah biakna vaai in bawlsiatna a om laitak, amah zong tuak in amah zong belpei pi sung a Sathau so sungah kikhah hi. A lamdang takin ah sihna pan hong suak ta in Patmos tuikulh thung ah hong kipuak hi. Tua lai mun pan Mangmuhna bu honggelh khia hi. Patmos tuikulh pan hongsuak takik in Turkey khua ah Bishop hong sem hi. Nungzuipite lakah nuamtak leh a teeksih amahbek om hi.\n5. Peter pen pawlpi tung ah a gen ngei sa, kei Zeisu bang a kasih ding kilawm zo keng a leh lamin hongkhai un a cih mah bangin, singkhuam X dan a ki bawl tungah a bung bulet in kikhailum hi.\n6. James ahih leh Jerusalem ah pawlpi makai hi in a upna a khah suah noploh manin pii 100 val a sang biakinn khum vum panin kikhiasuk hi. Tua biakinn khum vum pen Satan in Zeisu ze-et na a, a na zat biakinn pen hipah hi. A galte in a sih loh lam a theih uh ciang in a sih dong in khet tawh sat uh hi.\n7. James Zebedee tapa pen ngabeng hi in Zeisu in khan tawn Pasian na sem ding na sam hi. Jerusalem ah pawlpi makai ki cian lua mahmah ahih man in ngawng tanna, na thuak hi. Zawmah galkap, James a cingh pa in James a ki-thukhenna ah a upna a let kip lam a muh ciang in lamdang sa mahmah hi. James ie ki thah nading mun ah, a pang lam ah hong pai in hong pian thak lawh in christian hihna tawh ngawng kitan ding dong hong ngaih sun ngam ta hi.\nSee also SINGLAMTEH AH HONG KHA IN\n8. Bartholomew (Nathaniel) pen Asia gam sung ah gammial nasem khat hi. Tua hun laitak in Turkey sung ah amah pen Topa ading in teci hoih mahmah khat na hi hi. Amah in Armenia sung ah a thugenna hang in kibawlsia in vunhawk-lupna dong na tuak hi.\n9. Andrew zong Petras Greece ah a bung bu lam mah in na ki khai lum hi. A ki-bawlsiat gawp khit ciang in galkap 7 ten singkhuam tung ah khau hual tawh gaak ciip in sawtpi sung tua bang in na thuak sak phot hi. A nung zui te genna ah Andrew sing khuam lam ah hong ki pai pih ciang in Topa a zahtak piakna kammal “Nang ading ka lunglutna khang semsem a, hih hun pen kei ading in hun manpha hi ding hi cih ka lamen hi, hih singkhuam pen Khazih luang singkhuam tung ah a kikhaina hang in siangtho tak in Pasian kiang a ki ap sa ahi hi” ci in pau khia hi. A sih ma ni nih sung ciang dong, a bawlsia te kiang ah a hun zat khawl lo in zom to suak hi.\n10. Thomas in India sung Gammial Pawlpi khat ah biak inn a lam lam laitak in Teipi tawh dawtlupna thuak hi.\n11. Jude in Zeisu sung ah a upna taisan nuam lo a hihmanin Thaltang tawh kap lupna thuak hi.\n12. Matthias pen nungzuite lak a Zeisu aleh-hek Judas Iscariot munah, atamzaw thukimna(Meesawk) tawh a kikoih hi in, Zeisu a upna hang mahin suang tawh kideng in a ngawng kitan hi..\n13. Paul pen A.D. 67 kumpi hoihlo Emperor Nero hun sung in bawlsiatna nasia tak in a thuak ban ah ngawng tanna dong na thuak hi. Thong sungah thuakzo tak aa, a omzawh na hangin Zawmah uk hunsung aa, a lamsa pawlpite tungah laikhak theihna ding phalna hong ngah hi. Hih ama laigelhte in Thuciam thak sungah khen tampi in Tapidaw te kalsuan zia ding Upna bulpi tampitak hong theisak hi.\nHih hun lai in nungzuipite in a upna hang uh aa bawlsiatna-nasiatak a hong thuak nate a man mah himawk aa, tuhun a te ih ngaihsut ciang in amaute thuakna phawk kikna zong hi kha thei ding hi. “Keima min hang in mi khempeuh in note hong mudah ding hi, ahi zong in a tawp dong a thuak zo te in hotkhiatna na ngah ding uh hi.”\nIh Christian mipihte hihlai nakhakna tawh tha na kizawn un, video na et ciang naithum sung bang teisitset aa, bang hang in tomno thunget sung lawmlawm lusu a ommawk na hiam?\nLaidang tuamtuam nasim teh khawl theilo aa, Pasian kammal nasim teh cimtaak pahpah na hiam?\nA hoihlo kammalte ciang post/share ding baihsa napi, Pasian kammal ciang thu donlo ziauziau na hiam?\nBanghang in khamtheih guihtheih zuak nading liansak semsem aa, thungetna ding mun neusak semsem na hiam?\nBanghang in biakpiakna pawi bawl ding baihsa mahmah aa, Pasian tawh hun na bei ding hamsa sa na hiam?\nKongvang khat hong ki khak teh Pasian in kong khak nih hong hon sak hi.\nPasian in nang ading kongkhak hong honsak leh na-lawm-na-gual na deihsak mite tungah hi kammal na khaksawn natawh Thupha na bawl in.\nHih na hawmkhiat natawh Topa Zeisu Khazih lungdamna thu taangkona hisak in..\nTranslate by: Sia, Mangno\nCopy Crdt: Africa TV\nTags: Biography, Disciples\nPrev post MS2: Nuntakna Tui\nNext post Hong Phawng Gawp Thei Biaknate


url: =Malaysia ah Kawlgammi khatin alawmte thatlum ahih manin matdingin kizong :: ZOMI DAILY\nposted on 5 July 2017 at 10:30 am Lomkholna: Myanmar, News, Sawltak, World\nMalaysia ah Kawlgammi khatin alawmte thatlum ahih manin matdin gin kizong\nMalaysia, Perlis State sungah Kawlgammi khatin alawmte Kawlgammi khatmah mulkimhuai takin athahlup khitciangin tai ahih manin palik te’n zonsan cih NST pan kiza hi.\nPerlis, Sungai Durian, Kurung Anai sungah abeisa Monday zanlam in thupiang hi a, thahlup athuakpa pen kum 37 aphakhin Myanmar Worker khat kici hi.\nThahlup athuakpa ii aminpen Myint Naing kici a, aluanghawm pen silehnai tawh kidiahcip in nitaklam 10:55pm hunpawl in kimukhia cihi.\nArau district police chief Supertintendent Nanda Maarof in agenkhiatna ah thahlup athuakpa pen E-card atawi Myanmar Worker khat hi ci’n genkhia hi. Alawmte innsungkhat ah aompih khattawh kitawnggawp in aki dawtlup hiding cihi.\nHih Myanmar Workers tepen innsung khatah numei 4 leh pasal 7 aomkhawm uh ahihi. Boss pa’n thahlup athuakpa pen amundang ah ki tuahkhiatding thupia in, tuavai tawh amau nasem aomkhawm teng kitawng in buaina apiang hihtuak hi.\nRelated: Malaysia, Perlis ah golhgukne palik nih kiman ~ ZD\nTuaciang in alawmte tawh kitawng in sikzum khattawh agawl panin aki dawtlum cih thunei te’n genkhia hi. Ahi zongin ki dawtlupna ah akizang sikzum pen kimukhiazo nailo hi.\nAdawtluppa zong E-card atawi Myanmar Worker khatmah hi a, kum 23 khawng aphapan khat ahihi. Police te’n vengsung tengah hihpa atheikha aomleh hongzasak un ci’n zaksakna neipah uh a, zonsan uh cih kiza hi. Sawltak #zomidaily\nPrevious: ZBCA mintawh All D pahtawina omding ~ Sia Pau Khai\nNext: Malaysia, Terengganu ah Operasi kibawl in gamdangmi 20 kiman


url: =June 26, 2021 ~ MUC\nAdmin 3:13:00 PM Articles, Offertory Reading Zomi\nLucifer in Pasian a Masak Lohmanin\nNa khempeuhah Pasian i masak ding hamsa hi. Pasian a masak lo Lucifer nunzia in a hong hilh om hi lo hiam?\nKhat veivei ciangin na khempeuh kicing thakin i neih hun ding kingak kha thei hi; tuahphat hun ciangin sawmah khat leh sumpite tungah citak ding kingaihsun kha hi. Kim le paam hoih khat hileh ci-in Pasian masak ding hamsa lo dingin i ngaihsun hi. Sum le paai tuahphat ciangin Topa masak ning ci-in a hun sottoto kha hi hangh. Pasian tawh kinai zaw hi leng, ci-in tu-in kipat khiat ding kingaihsun lo hi.\nKicinna khempeuh tawh kidimna munah vantungmite in Pasian bia uh hi; Amah tawh nisim maitang kimu thei uh hi. Tua bangin na khempeuh kicinna munah mihing in Pasian tungah citak zo tuan lo hi. Bang hang hiam cihleh mihing in eima deihtelna leh khentatna bangin a gam ihi hi.\nLucifer in Pasian masak ding ut lo hi; amah leh amah kiliansakm, kipha sak hi. Kiliansak kiphasak ahih manin Pasian a masak ding dal hi. Amah leh amah pasian suaknuam hi. Ama phuahtawm thukhun bawl hi. Pasian lo-in suahtakna om hi, ci-in tangko hi. Sawmah khat leh sumpite ah Pasian i masak ding kisam hi. Huaihamna leh angsung in Pasian masak ding hong khaktan hi. Pawlpi sangin eite in sum kisam zaw-in i ngaihsun hi. Pasian in sum kisam lo hi. Pawlpi in zong sum kisam hi lo hi. Pasian hong piak sum le paaite limtak a zangsiam ding na hi hi. Pawlpi leh Pasian in nangma sumpi a deihlua hi lo hi. I piak ciangin angsung, huaihamna tungah zawhna i ngah nading hi zaw hi. Sawmah khat leh sumpite in kiniamkhiatna hong hilh uh hi. Pasian in Pasian hi; mihing in mihing ihihlam i phawk ding kisam hi. Eite hamphat nading bek mahin Pasian in sawmah khat le sumpite hong ngen hi zaw hi. Sawmah khat leh sumpi khiatna in huaihamna, angsung zonna hong zawhpih ding hi.\nNate kicin na ngak leh Pasian a masak ding a nial na suak ding hi. Pasian in Ama tungah ki-ap ding leh vantung kongkhakte a hong hon dingin kamciam hong pia hi.\nLucifer in Pasian a masak ding nial ahih manin leitung leh a sung a om khempeuh in siatna sung i tung hi. Pasian hong itna in na khempeuhah Amah i masak ding hongkai hi.\nLucifer siatna phawk inla, na nuntakna-ah Pasian masak in.


url: =Zomi leh gamthu holiamna...\nZomi leh gam thu holimna\nTulsa khua ah World Zomi Congress thusiamna tawh ii lunggulh mahmah leh ki-sap mahmah gam thu minam thu (Politics) suakta takin holimna neih ding cih thu hong ki tangko tak ciang lunggulhna lianpi leh thangahna ka nei hi. Humpi nelkai ihmu hong khanglo taktak ding ahi hiam?A tho ding aki thawi panpan hiam? Ci in kei ommuan in na ngaihsun sun ing.\nLusei (Mizo) ten Paunak in agen theih zel uh ahi "Tedim kam zang ten, ka Pa’Tapa Takkheh acih taktak uh ciang in bang mahmah in kho zo nawn lo uh hi"cih paunak leh "Paite te pilna zekai" ciin, nam-nih in na neih uh hi. A hoih leh hoih lo tawh hong ciamteh uh hi.\nHakha te leuleu in thutumpek minam hong ci leuleu hi. Kawlmi te hong ciaptehna khat ah Zogam a om minamte in Kawlgam uk ding hi leh Zomi a deih Tedim kam pau te bek in uk theihna uk zawhna Kumpi lungsim nei ci leuleu uhhi. MangKangte leuleu in gam itna minam itna nei cih tawh hong ciamteh uh hi.\nMi hong ciaptehna athupi masa penpen hi zaw lo,sepzia bawlzia kalsuanzia a thupit na agen nuam ihi zaw hi.Ciaptehna athupi mahmah ahihmah bangin,ki bawlphat ,ki puahphat zong thupi sem hi.\nWord Zomi Congress in hibang Itna Veina Deihsakna taktak tawh Zomite sung a om ngeinai lo thu, sep ding vaihawm ding kilawm mahmah hong vaihawmna sung vuah,kei leh nang in bang thu manpha kuppih leh gen khia ding ii hiam? cih ii ki dongpha nuam hi.\nA beisa hunte ah Sialbang ii letsak Lawibang ii thansak gibang in iki khenna te ,naumin kipawlna te leh ei thupit sak peuh makai a ineih tuamtuam pawlmi tangmi I hihna te munkhatah hoih koih ,seng phot in,tu tung Zomi leh gam thu minam thu hong kilui khiatna sungah I Zomite dim mun man taktak muhzia I veizia te sung khawm theih leng lunggulh huai mahmah hi. Bek tham loh in hun hong pailai ih tuak khak ding thu leh la tampite leh mailam khangthak Zomi a ding thu limci hong piang khia hong keuh khia ding in zong lametna ka nei hi.\nKa khupna dingin Zomiten ih ki pawlna ih liatsak mah bangin kipumkhatna liansak in khat leh khat itna tawh tha kipia ciat ni.\nVeina laikung tungpan..mimal veina kuppihna hi !!!


url: =Somalia gamsung ah kialpi tung ahih manin ninih sungin mi 110 si ~ ZD :: ZOMI DAILY\nposted on 5 March 2017 at 10:17 pm Lomkholna: News, Sawltak, World\nSomalia gamsung ah guahzulo gamkeucip in nekding omvetlo kialpi tungmawk hi. Tuaban ah sungpai natna pawlkhat angahkha omsawnsawn ahih manin ninihsung (48 hours) bekbek in mi 110 in sihlawh cih Reuters pan kiza hi.\nSomalia Prime Minister pa in Saturday ni in agenkhiat hi a, adiakin Southern Somalia lamah nekding omlo in hamsa kisa mahmah hi. February khasung in United Nations Children’s Agency UNICEF te’n Somalia gamsung ah guahzulo in khuahun keucipna hangin naupang 270,000 bangin natna tuamtuam thuaklawhding uhhi ci’n genkhia hi.\nNekding neihloh kawmkal ah sungpai natna omsawnsawn ahih manin, hamsa asakpen hunlaitak uh hikhading hi. Nai 48 sung bekbek in mi 110 bang in sihlawhziau uhhi ci’n Prime Minister Hassan Ali Khaire in genkhia hi.\nSomali Government inzong aseptheih bangin ahoihpen dingin ki vaihawm dinghi. Leitung muntuamtuam aom Somali te’nzong nekding neilo in apuksi dekdek na mipih te uh hong honkhia un ci’n PM in Statement ah genkhia hi.\n2011 kum inzong Somalia gamsung ah kialpi tungngei a, mi 260,000 takin sihlawhmawk hi. Nekding neilo in asi himawh uhhi. Bangzah in khasiat huai, mulkim huaihiam?\nTusungzong nekding neilo in kialpi atun kawmkal ah sungpai natna omsawnsawn. Neding neilo kawmkal ah gilsung aomteng paikhialeh thuakbaih hetlo khading hi. ZD Sawltak #zomidaily\nPrevious: Japan ah mi 9 atuang Helicopter khat kia in, 3 asisa in kimu, 6 kimuzo nailo\nNext: Christian Hymn te’ tangthu: Phatna La\nCingno tawh lenna gam – 8 ~ Hau Za Cin\nZomi Idol leh Zolia & Zotaang kihel nuamte ading tangkona


url: =Interview with TS Khai (Singer) :: ZOMI DAILY\nposted on 8 October 2009 at 11:19 pm Lomkholna: Article, Interview\nZomi Siamsin Magazine 2009 a suah dinga Kawlgam Lasiam T.S.Khai 10.3.2009 nitaka Tg Zam Thuam te holimna\nSiamsin: Hong kitheihna ah TS Khai hong kici ven, na min taktak bang hi a, kuate sungpan, bang kumin bang munah piang na hia?\nTS Khai: Pa Thang Sian Khai hi. Khangnote in TS Khai in hong theizaw uh. Pimpih khua ah Feb 23, 1957 ni-in Pu Huat Cin le Pi Kim Cin-te sung pan piang ing. A nungta sung pan a u pen hi ing. Hong gen suak leng ka zi Nu Zam Ngaih Lun tawh1989 kumin kiten in tulaitak tapa 5 le tanu 3 tawh Tahan 14, Kawlpi-ah teng ing.\nSiamsin: Tua leh bang muntengah sang kah ngei na hia, Tan 10 e, koipan bang kumin ong na hia?\nTS Khai: Ka khua uh Pimpih ah tan 4 dong sin ing. Tua pan tan 5 Tedim High School, tan 6 pen Dolluang Middle School, tan 7 pen Hangken Middle School, tan 8 pan tan 10 pen Tedim High School ah kahkik ing. Tan 10 ka tun pen 1976 kum hi-in, tawpzel kah zelin 1978 kum ciang Thuklai High School pan tan 10 nitak sang tawh ong ing.\nSiamsin: Bang kum in University lut na hia? Tua ciang bang University tengah kahin Siamsin sung koibang kihel cih hong gen ve.\nTS Khai: 1978 kumin Yangon Regional College No 1 Bothatuang ah Philosophy tawh sang lut ing. 1981 kum dong ka kah khitciang kum khat khawl in 1982-83 ciang Yangon University ah kahkik in 1984 kum teh Philosophy tawh BA zo ing. Siamsin sungah bel Zo minam ni, Khuado cihte ah Tedim Family tangin Music lamah kihel den ing. Lam lam (Ngeina lam, lam tuamtuam etc.) kihel kilkel keng.\nSiamsin: Zomi sungah nang hong kitheihpenna pen lasakna lam tawh cileng kikhiallo ding a, bang hun pan lasak, laphuak kipana, bang hun pan studio-ah sa na hia?\nTS Khai: Lasak cih veva ciang hamsa in, 1973 pan kipan Choir makaih kipan ing cileng nuamzaw ding um ing. 1975 pan kipan Choir la phuak kipan ing. Ka phuak masak taktak pen 1974 kum pawl hi inteh. Love song khat hi. “San mun muang sa lelkha ka hiam?” cih hi. “Sing kuang le ai kuang” sungah ka sung pa Len Cin Thang in sa, kuaman hong tam theihpih kei.\nTua kum pawl mahin (1974) lungdamna thu hong kigen ciang pomkha in Pasian la bek nasa suak ing. Tua laitakin Love song sa leng hell tung dingin kingaih sun ing. 1981 kum ciangin “Sihna Kigo Zo, Vol 1” tawh studio-ah lasak kipan ing. Tu-in Vol 11 tungta, kei mahmah in main vocal sep hi. Tuama in Salvation quatet sa in Thuklai lam pan kipan ZBC gam tengah kilehin sa kawikawi ung. Sihzang gamah gupkhiatna thu la tawh a tangko masa kihikha bilbel.\nSiamsin: Tua leh “Sihna Kigo Zo, Vol 1” pen bang studio-ah khum na hia? Lengtongte tawh e bangci kizop na hia?\nTS Khai: Tun Logos kicita, tua hun a tuiphum pawlpite lakhumna studio pan ka khum uh hi. Tuiphumte gambup zumpi (Baptis Centre) ah om studio pen hipah. Upmawh lohpi lawhcing mahmah ung cih ding hi.\nLengtongte tawh pen 1983 kum hi-in teh hong khum masak uh, ken dawng thum saksak ing. Akhum masak uh ahimanin studio lam tawh kisai muhna theihna neikhin cia, kithuahpih ding hong zawt uh hi. Vol 1 ah Lengtong Pauno, Suamang, Vum Nang, Ppi, Lamvung, Am Pau le kei kihel ung. Suamang in saklamte tawh i deihkhop theih ding la dawng khat hong phuak in, hong ci-in “Tun sung khat pan” cih la phuak ung.\nLawm Vum Nang in a zak ciang ken sa ning hong ci pah. Ka saksak uh leh mi-in hong deih peuhmah Vum Nang zong lungdam peuhmah in dol singkuang khat tawh ka laphuaksak man lungdam hong ko. Tu dong a singkuang deih kep mahmah lai ing. Ken bel love song salo ka hi ciang lawm Vum Nang ka khin hi. Zogam la le gualnop la khat sa ing. Stage show cih khawng bawlkhawm man kei ung. Tua zawh kitam thuah man nawnlo cih ding hi.\nSiamsin: Nang makaihna tawh la khui bangzah khumta na hia? Bang la nam khuma, bang haksatna khawng na tuakkha a leh?\nTS Khai: Khui 22 khumta ing. Producer omloh haksa cih ding hi. Anazaw lai pen i Zomi pih ten Zola khui a kinloh mahmah hipen sa ing. Tu dong mah cih ding hi. Khuapi sunglam te’n tha hong pia mello in singtang lamte thapiakna bek cih phial ding hi. Khuapi lamte in bel lei zong a lei sawm ngiatlo hi. Tua mahmah khua ngaihhuai sa ing. Nulepa pawl khat bang “Ko kata ten kawlla le mangla bek ngai uh” hong cih san zen hi. Minam itna neihlohna khat in ngaihsun ing. I sila lungsim kipaizo nailo hi-in teh.\nSiamsin: La lamah kua in hong huh pen ahia? Tua ciang kuan hong pahtah a hia?\nTS Khai: Lasiam Kam’ i pa Pa On Khan Pau in tha hong pia pen cih ding hi. Khui thum ciang bang hong hawmsak. Lungsim tawh kisai tampitak tha hong pia den. La hong pantah lam gen ni cileng mangngilh theihloh ding khat pen USA a om, Pu Dai Khan Ngin hi. Ka sia masa cih ding hi. Ka neu pan la lamah hong pantah pipa hi. A mah hangin la tawh kivak himai ing.\nSiamsin: Stage ah e, na lim sak hia? Lasak in bang mun bang gam ciang na va nawk a leh? A diakdiak in i gam sung ahilo?\nTS Khai: Studio lasak nuam ka sak zahin stage pen nuamsa keng. Tam sakzo keng. Kawlgam ahilo India pan Lamka dong, Singapore le Malaysia-te pai ngei ing. Lamka pen sumbawl kawm, khualzin kawma a tung hi ung.\nSiamsin: Siamsin sungah lalam le music lamah kihel bek ing na ci tawh kibang hong sa ing. Tua leh lia le tang vai-a na buai uh pen bangci dan ahia?\nTS Khai: Ka sang kum (laisin kum) dangte ah minlawhna tawh kisai thubuai tam khol kei. Ei deihna bang tek Lia le Tang deihten Lia le Tang, Salai le Mai deih ten Salai le Mai ci-in kisam lel ung. Senpi den lel cih ding hi. A’ihhang 1983 kum Zo Minam Ni in them na buai ung. Kei le Am Pau pen Siamsin tanga lasa dingin hong seh uh hi. Them kibuai nuam pian ahimanin “Eideih bang tawh kisam ni” ci-in sun thapai a kithum hinapi hunukte in kei hun hong tun ciang, “Salai Thang Sian Khai” ci-in hong sap ciang ka hehsuak lua in, stage tung ka tun ciang, “Ka min pen Salai Thang Sian Khai hilo in Tg Thang Sian Khai hi. Khasia mahmah ing”, cihkawm tawh ka lasak ding “Tunnu Zogam” sa ing.\nHih ka cih khit phet leh upmawh lohpi Siavuan, Ulian pipi nangawn a omna munpana hong diang ngeingai uh. Eimi teng hong dian ngaingai teh Professor-te, Ulian-te in “Na pawi uh ah no teng mah bangci na’i vua” ci-in hong ciahsan pah uh hi. Amin in hong gen kei ning, ka mi zahtak mahmah khat bang apuanten lensa in hong dingto zen mawk. Kei zong la tah man zongin sa thei nawnlo pah. Stage tung pan ka tuaksuk leh i khanglam sanggamte khat in a temkun hong dokin hong len sawm, tua ciang lawm Cia Pau leh Mangpu in tuapa kiang, “Lia le Tang i cih pen temta a kihta nam hilo hive aw” na ci in tua pa hong dai. Sanggam Hakhate khat in bel, “Hai gamtat si cia,” kawlpau in hong ci. Ken zong, “Nomau haitat masa hi veu teh” cikik pah ing.\nTua ni ka lasak sung eimite adinglo kuamah omkei ung hong ci uh. Ka kinial, ka kisawn laitak un Suangpi khua ka sanggamte 8 khawng in,”Gulsih thamsih nuam na hiam?”, ci-in hong zawngkhia. Mihing 8 le khat hi-in kitom zolo in ka zuih leh eimi nupi khat i Zozu zuakna khat ah hong sel uh. A melhoih sim heauhau khat hiveh aw, kua tak hiam cih thei man keng. Kei hong sel khit uh ciang sawtpi buailai dan uh hihtuak. A nitak teh Cia Pau (Cin Khua Pau) le Mungpu (Thang Sian Mung) te innsapna ah Salai le Mai aihna ci-in zan thapai zu dawn, la sa kawm in zanhak in lam ung. Uang gamtat mahmah ung. Tua kum tan 10 ong sazian radio pan hong gen ciang Lia le Tang bekbek hong gingkhia pah ziahziah. Tua pan kipan nasiataka kikiplet semsem hi cih ding hi.\nSiamsin: I “Zo Heisa” khui e leh bangci hong pian khiat ahia?\nTS Khai: Sumbawl, khualzin kawm hi. Behiang khua ah Zomi bekbek om hinapi tua munah gamdangmi ci-in mat ka thuak ciang i gam le lei taktak i neih nailohna thak pawkin ka phuak uh hi. Saklam pan i sanggamte zong ei kiang hong pai leh gamdang mi hi ci-in hong kimatsak ciang, ei mahmah zongin huzo tuanlo, tua mahmah ka phuak pipen hi. Ka thuakna tungtawna hong piangkhia hi. Hih series tawh kisai hong sikpi le hong vaihawmpi pen Khampu (Hatzaw) hi. Tua hun laitakin gualnop la mawkmawk in hong kingaihsutsak. Tunai lam ciang gam itna, nam itna ahi lam hong kitel sansan, beita hiam, om nawnlo hiam ci-in hong kidawpsan zawsop.\nHih khui tawh kisai in ka sakzawh kum khat khitciang thukante in hong kan ci-in saklamah kha 9 bu ing. Saklam ka pai lam a theih teh thuneite in Cikha pan Tuikhiang ah hong delh suk. Lam kal pan kituak ung. Kei hong mungei omlo hi ding hiven, “lasa siam Thang Sian Khai na theikha hiam” ci-in hong dong in “Theikha keng” ci-in paisan ing. Tuikhiang a tun uh ciang kei ka hi lam thei pan uh.\nTua pan a sun, a zan in Cikha ah hong leh delhto kikin, kei zong zan thapai ihmu theilo, bang thu hang cihlah hikholloin, ka ihmuh theihloh veve pai kholkhol mai ning ci-in khuavak kuan teh Cikha pan ding khia ing. Ka dinkhiat zawhhiat teh Department namkim pan ka zintunna hong umlian uh ci. Khenman ka tun teh a khua ngei tui ah maiphiat in ka om leh hong pha lian. Tua laitak ka maiphiatna ka sam kawt hi ding hiven ka sam kilteng na mam hih tuak. Leh et loin hong pai suak san.\nKen lah athu tam theilo. Khua sung a tun teh “a thacing a samkil lasiam Thang Sian Khai hong tungkha hiam” ci-in innsim na sitto pah. Lawmte khat in inn awng khat ah hong khumcip, apua pan tawh hong kalhsan uh. Kei zong tua inn sungah sun thapai bucip ing. Ka kimah kileh thapai. Bangci ahiam i lau teh i zun suak pahpah. Tua zong a nawngkaipi khat hi. Nitak lam teh thunei lam teng ciah in tua ciang lawm ten kong hong hon. Kei zong pusuak in gamgi kan pheipah ing. Hong matsawm takpi cih ka theih teh kha 9 sung bu cih ding hi.\nSiamsin: Aw, hih “Zoheisa” khui pan late le la tuamtuam hangin mipi tung pan thapiakna, a lungkimhuai phadiak ahizong a thangahhuai phadiak cih khawng a om na?\nTS Khai: Ka thangah phatdiak khat pen 1986 kum Zo Minam Ni ka lasak zong khat hi. Ka zi bang naupang peuhmah pan. Kawlpi Zo Minam Ni pen Tahan tualpi-ah kibawl in ken “Zogam vontawi tangpal ka hi” cih la ka sak leh mipi khempeuh in nasia takin tha hong pia. Khut a tum tawh khut alam tawh hong ki-awng ziahziah. Tua zong ka thangah khat hi. Thu kan ten bang thu hiam mah na ci zel dan hi. Tua laitak kei hong man ding pen ka lawmte khat na hi in, khua lamah themvei sung om cip pak ing.\nTam nawngkai lua kei. Zomi sung khanlawhna khat mah in ngaihsun ing. Tua kum mah 1986 kum in Sia Zaw Win tawh khut kilen in Tahan Tuiphum biakinn ah Crusade bawl khawm ung. Tua mun ah ‘No 4 Mangpha’ le ‘Lakik Thei Leng Maw’ cih la ka sak leh biakinn hong pai mipi khempeuh kap ziahziah tampitak in kikhelna hong ngah uh cih ding hi.\nSiamsin: Tua leh Sia tua na lasak “Lakik Thei Leng maw” cih pen a nung thukhat om kici veh e, koi dan ahia?\nTS Khai: Lia Niangpi le Lia Ciangpi (Lamka) te nuntakna bulphuh a hong piangkhia hi. Ka lasakpihte uh hi. Lia Niangpi pen Pasian nasem, lasa khat hi napi a lawmpa in zu bekbek hong ne in tua kawm pan zulung hong nei lailai. A zu kham ciang vel dikdek in nungsang ciah lehlah temtawng tawh delhin vasamkik zel. Tua ciang lah va zuikha zel. Tua bang teng tawh thuakhamsa pian hi ding hi ven cancer hong vei lawh in Imphal zato-ah zato sawt veipi na lum. Lametna a bei taktak ciang sih ding ngak in aom laitak in ama thuakna ngaihsutna teng lai in na at hi.\nLaidal khat sim ah “Hon Ngaidam in Toupa” cih a mal gol pipi tawh a at ka lepkik hi. Pasian la sauveipi sung sa napi kiciantak na piangthak siamlo hihtuak. “Pasian mai-ah ding, ding hita bangmah tonpihlo hon ngaidam in Toupa” cih bekbek himai. Saklam ka tungtoh ciang hih lai dal teng a innkuanpih ten kei hong pia in, “Ka U Khai hong tung ding hi. Tua ciang na piaksak un, hong ci hi,” ci-in a sanggamte in hong ap hi. “Amah na muhnop leh han-ah om in teh” hong ci uh hi. Niangpi thuakna le laigelhte bulphuh a ka phuak cih ding hi.\nSiamsin: Minam le gam itna la le Pasian la bek na sakna hang kicing na kisak lohna mun, na kisikna mun cih khawng a om na? Gamitna ding late na sak ciang hamsatna om ding cih thei pi a na sak maw? Aih keh a hangsan ngiata a sa na hia?\nTS Khai: Kisik nading om peuhmah kei. Minam le gam itna la bang a tam theithei sak ding hi sa ing. Itna ngaihna la bang ken ka sak kei hang a sate thapia mahmah ing. Thei tikteka akisa hi. Koltan thongtakna khat om leh bel ka paulap ding ka zonsa hi. Gtn”Zogam leitang ngahkik mateng khawllo e” cih bang hi leh Japan gal hun a Zomite in Zola in aphuaksa la Guitar tawh sak dinga, ka phuak hi,” cih dingin kiging ing. Aih hang tu ciangciang hong man nai kei uh. Pau kizomlo in 1985 kum in khat vei ka pa neute zato luppih kawmin “Discovery of Zoland” T Go Ngin gelh pen hong kikawmna pan thuneite khutsung ah tungin bu ngei ing.\nSiamsin: “Zoheisa” na khumna tawh kisai Saklamte lungkim siamlo cih khat kigen ngei veh e bang dan ahia?\nTS Khai: Lian Za Go in a mau gam Industrial lam kipawlna ah Director a sep laitak hi-in tua pan “Banghang thong sung na tungsak na hi uh hiam? Leitung beidong mang nawnlo ding hiven ci gaugau ci. “Nuihciam hong lel lo aw, pianpih na laizom hi ing” ka cih mah hi. Hong honzo ding kipawlna tampi om napi vankham, kumpi deihlo a sem lah kihilo in thong hong tungsak lawmlawm ci-a, ka phuak hi. Kha nih le ni 11 sung om ing. Nuam mahmah lel.\nSiamsin: Lasakna bek mah sem na hia? Gamvai lam khawng e leh?\nTS Khai: Gam buai sungin “Zomi khempeuh in Democracy deih ung cih tangko khawm ung” Thang Lian Pau-te, Nang Lian Thang-te pawl tawh hi ung. Thang Lian Pau bang Master kah kimlai adingkhia dingin komau teng mah i ka thapiak uh hi. Tedim gam tangthu ah thucing atamzaw in a magilhloh ding thu khat pen, Tedim ah 1996 pawl No 4 hong lang mahmah laitak “Anti drug Christian Youth Fellowship” phuan in biakinn tengah Zogam Lalpu-te pawl tawh lasa in vak ung. Tua hangin tampitak kikhel. Hih zong minam ka veina uh tawh ka sep uh hi.\nSiamsin: Minam tungah la lam tawh kisai bangci muh na hia?\nTS Khai: Minam khat in la le sia (sang le biakna) a thupi bawl mateng minam thupi, minam picing hi ngeilo ding cih kei muhzia hi. I mipi tampitak in biakna lam Sia tampi tak a zahtak bawl uh hang atatak hilo-in anung a om dollar a zahtak hizaw sa ing. Sangsiate tung i muhzia suksazaw lai ing. La lam tawh ci ni cileng minam dangte in hong depcipta hi. Ei la a ngai nuam, a sa nuam tawm sa mahmah ing. I la sungah i lungsim i koih kei khak leh i pau zong bei ding hi. Thahdote bang siamlo napi amau la mah ngai hi. Mizote tha kipiak zahin tha kipia leng eimi lasiamte hauzo lai ding hi. Thupi i sak theih ding hoihsa ing.\nSiamsin: Lasa sungah nu khat pa khat na hih na tawh na pattah khiat lasa siam kua teng teng om ahia? La lam kipawlnate khawng bang ci muh na hia?\nTS Khai: Sia Lianpi (Tang lungtup), Sia Suangh Nang (Saizang), Tg Thangta (Idol 2008), Kam, Sanlun (Ngaih Anglai) le adangdang tampi zong om. Kei pattah mah ahi, kei pattah hi ing cih a utlo zong om lai (nui kawm in). I pattah sunsun teng Pasian nasem vive mah hong hih toh ciang nakpitak angtang ing. Tua sangin anuamzaw khat pen “Sia aw, na la hangin kapa tawh kilem ing, No 4 pan kikhel ing” cih amunmun pan i zakkik ciang genzawhlohin i biak Pasian tungah ka lungdam. Kipawlna lam pan bel Zomus pen la ukte ading nu le pa hi ci nuam ing. Adiakdiakin Singapore Zomus-te tung bang ah kei ading atuam in lungdam pha diak ing. Thupi sa ing.\nSiamsin: La na uk na-in na sangkahna hong nawngkaisak na?\nTS Khai: Lai bel ong den ing. La i uk ciang laisim ding bel hamsa kisa peuhmah, Radio khawngah lasa in sum tawmtawm i ngah teng tawh nuam kisa mahmah. Laisim tha hong dahsak mahmah. Khangnote ngaihsut picing takin om huai.\nSiamsin: Tulaitak bang sem na hia? I Zola bangci leh na ci a? Bang gelna na nei lai a leh?\nTS Khai: EBC gambup Music Director sem ing. Ka cidam nawn kei. La a sa zo nawnlo hita ing. La ukte laptoh ding le i la mipi in bangci kin ding cih ka ngaihsut laitak hi. Quality nei la khui a piang zawh ding hanciampih nuam ing. La hong ki-ukloh pen quality a neihloh man zong hi. Leitung level ah taizawh ding ka ut pen hi. Zogam sungah tu masiah laphuakpi pen Zogam Lalpu, Thawng Kim le kei hi-in ko bel D le A7 kikal ah ataitai suak hi mai ung. Guitar siamten la hong phuak kei leh i la sanglo ding hi. Thawn Khawm le JK Kam in la hong sak a Kyaw Khine cihte pawlin la hong bawl teh, them a kisangto zawhiat hi pan.\nSiamsin: Siamsin Magazine pan la tawh kisai in Zomite bang na vaikhak nuam a?\nTS Khai: Ka vaikhak nop ah, la nam tuamtuam neih lai ding phuak tangtang ding vaikhak nuam ing. La in gamgi neilo in hong pumkhatsak cih phawk huaisa ing. Haleluijah lasak pawi in i lungsim tampi hong gawm hi. Tua ciang Sia a kicite limlim zahtak bawl ni. Zola pen ko lai pekpan kisa thei nawnlo hi. I Zola beek theih ding kilawm sa ing. Kachin-te bang studio ah la hong khum leh Yangon pan akhang hinapi a ngeina la uh sa thei setset hi. I Zola i kinloh pen dah huaisa ing. Ka inn veng (ka tenna ngei khat) ah Cassette nei inn 8 om in Zola Khui ka khum khat bang khat zong in neilo mawk hi. Tuaci lo in tha kipiata ni.\nSiamsin: Tua leh Siamsinte tung e?\nTS Khai: Zola, Zo ngeina mah kan tangtang in a uk tenten Zomi nong pian ding uh Siamsinte tung kong lunggulh pen hi. Tua banah i minam hihna ahi Lia le Tang te maizumpih loin Siamsinte mah in nong zat tangtang ding uh, minvai in mi a nawngkaisakloh nading uh le mithupite mah bangin i minam hihna zumpih gamna (minam hihna hangin amaizum lohna) nong neih ding uh hong vaikhak nuam ing. La lam tawh kisai-in la tawm uk leng zu le sa tawh kizom pahpah den hi. Siamsin ten sauvei i zat theih nang tuate tawh zom pahpah nawn kei leng cih ong vaikhak ning ei.\nSiamsin: Lungdam mahmah ung ei leh.\nTS Khai: Kei lungdam zaw ing ei. Mangpha ci ni ei leh.\nSiamsin: A pha sem!\nZomi Siamsin Magazine\nPrevious: Zolai Pupi Dr. Gin En Cin\nNext: Amazing Grace – John Newton


url: =Malaysia Bank Negara LRT kahlei tungpan numei khat atuansukpa kimanta :: ZOMI DAILY\nMalaysia Bank Negara LRT kahlei tungpan numei khat atuansukpa kimanta\nposted on 9 November 2017 at 5:35 pm Lomkholna: Malaysia, News, Sawltak, World\nMalaysia gamsung LRT meileng Station aom kahlei tungpan in pasal khatin numeikhat anunglampan tuansukmawk a, tua atuatsuk laitak Video pen Social Media ah ki thehzakgawp hi. Tua Video Video sungah numeikhat atuansukpa pen Malaysia Police te’n mankhia theita uhhi cih theStar te’n genkhia hi.\nPalik thunei City police chief Comm Datuk Mazlan Lazim in agenkhiatna ah tuapa pen kum 34 aphakhin khat hi a, Kampung Batu Muda aom Bus Stop panin zanni Wednesday zankimlam 11:05pm hunpawl in ki mankhiata hi ci’n genkhia hi.\nTuapa pen palik te’n thu asit uhciang in abeisa inzong hihbangdan gitloh gamtatna “Crime” tuamtuam abawlngei miginalo khat ahihlam mukhia uhhi. Abeisa in midangte simmawhna, khuasung kumpi neihsa te suksiatna Vandalism, Criminal Intimidation, Causing hurt cihtetawh tamveipi agitloh gamtat zelzelkhat ahihi.\nAbeisa inzong hihbang in agitloh gamtatna hangin Police te’n thu bawlngeikhin uh a, kha 3 sung thong akia ngeikhinsa ahihi.\nVideo: Man who allegedly kicked stranger down flight of stairs arrested\nHih Social Media tungah Viral Video hongki thehzakthak pen abeisa Monday (November 06) ni in Bank Negara Malaysia leh LRT Station kikawmna Pedestrian Bridge lei tungah nitaklam 1:30pm hunpawl in thupiang kici hi.\nAnung panin tuattuksuk athuak numeinu pen kum 34 aphakhin khat hi a, atuksuk akiatsukna hangin akawng nasa in, tuaban ah alungsim lauthawnggawp cihi. Tuaban ah amaitang ataklam abiang zong atuksukna in ki kuiliamkha hi.\nMore: Kawlpi (Kalaymyo) khuasung lamgei ah Zomi aliamgawp khat kimu\nHih buaina apiankhit asawtlo in Dang Wangi Police Station ah Report bawlpah hi. Police te’n hih migilopa pen “Section 325 of the Penal Code for voluntarily causing grievous hurt” thukhun ombang in thu bawlding uh cih kiza hi. Sawltak #zomidaily\nPrevious: Indonesia aom Myanmar Embassy leh President tanu mopawi ah buaina abawlsawmpa kiman\nNext: Kuala Lumpur khuasung aom Construction khat ah akizang Crane tuksuk, numeikhat liam\nFarewell Sya David Mungno\nKawlpi (Kalaymyo) khuasung lamgei ah Zomi aliamgawp khat kimu\nZomi khat Israel Galkap Bu om\nMalaysia LRT meileng sikzawn tungah nupi naupaai khat kiasuk, gawilum khalodeuh\nZogam leh Zomi Pharaoh le David


url: =Na khangnohun ~ Daniel Mangpu :: ZOMI DAILY\nNa khangnohun ~ Daniel Mangpu\nposted on 8 December 2015 at 7:53 am Lomkholna: Article, DanielMangpu\nKhangno hun peen suahtaak peen hun, nopsak theih peen hun ahih manin alauhuai peen hun zong hi a, siatna tawh ikinai peen hunzong hipah hi. Lamkhat pan ze-etna hun cileeng zong kikhial lo hi. Adiakdiak-in kineihsiam (actor/actress) teen khangno I suahtaakna, nopna te thei uh ahihmanin Pasal/Zi nei hak mahmah thei uh hi .\n(a) NulePa’ thumanna\nGamhoih zawdeuh te-ah kipat-tah daan zong hoihin,atawpna ah amau a hoih kei a leh bel mimanlo taktak hilel ding hi. Gamhoih ahihmanin nasem zo khat in aneu a kipan amah leh amah kivaak zo hipah lel hi. Eilam-ah bel I seem nuam zong sepding omlo himawk in, NulePa teen I Zineihkhit nangawn a hongvaak akul hi mawk hi. Gamhoih te amau leh amau kivaak zo uh ahihmanin NulePa in tam sai nawnlo hi. Ei lam ahbel NulePa in eileh ei iki vaak zawh dong hongvaak himawkin, enzong amau I vaak kik zawh dikdek mateng phimbil nocia nangawn athu iman akul nahi mawk a, aman huai mahmah thuzong hisa ing.\nI tunte hongkhang in, imulte hongkhangin, I awte hong unh ciang….. gamlak a singno akhangnuam mahmah aa adawng mikmek laitakihi hi. Tua ikhan nop mahmah laitakin ngeek mahmah se a, zong nip mahmah in kitan baih mahmah hi, asih baih nop peen hun, nisa guahtui alelh peen hun leh a deih peen hun hi a, tua hun peen khangno hun tawh kibang hi. Tua hun laitak khangno teen bangbang ahi zongin i leitung pasian ahi NulePa’ thumah mangzo leng khialh omlo peen ding hi.\n(b) Lawmhoih (kholhpih hoih) kisam\nMipil tawh kikhawl lecin napil ding a, mihai tawh kikhawl lecin gimna nathuak ding hi.(Paunak 13:20) (La ZBC 289 Mawhna’ zol zui kei-in).\nGamdang U.S paileng Mikang pau, Malaysia paileng Malay pau, ilawm te Seen(Chinese) nahi leh Seen pau I theih mah bangin I khangno hun sungin lawm I teelding thupi mahmah hi. Leitung I nuntaak sung I gamtat kampau hong khel thei peen lawm-legual nahi mawk hi. Mihing te-in Zu dawn theisa, Tuibuuk, Khaini muam theisa a kisuak omlo hi. Gamtat kampau hoihlo atheisa aa asuak ki omlo hi.Tua ahihmanin ilawmte hoih leh eizong kihoih ding ahih manin lawmhoih thupi mahmah hi. I it peen lawmnu lawmpa hang mahin lungleen khitui luanna hongpian theih mahbangin, I it peen I lawm nu/pa tungmah panin siatna hoihna hongpai thei hi. Tua ahihmanin I itpeen ilawm tezong akisap leh ipelh(khen) lel ding akisap hun om thei hi. Lawmthak ineih ciangzong kha thum khat vei tabang’ ilawm thakpa hangin ei lawmta sungah bang hongpiang cihzong iki sittel zeel ding kisam hi. (Paunak 22:24-25)\n(c) Munhoih(Leihoih) kisam\nKhangluiteen “Ki khua a hawh Ki’ neek ne, Zawng khua a hawh Zawng’ neek ne” ana cih mah bangun I omna mun tawh zong khangnote gamtat kampau ki lamdang thei hi. Tua ahihmanin khangno teen munhoih (leihoih) I zon kul hi. Gamtat kampau peen a ki lawhlawh thei natna khat nahi mawk hi. Malaysia Thongsung katun cil in, midang te daanin Awnghawh(kongkhak omlo,tui kibuaklo), Kisil (bombi sungteen omlo-mitampi kisil khawm), kihon lai( gamkhatle gamkhat kitawng) cih daanin ka-om thei naikei hi. Ahi zong kha 3,4 sung bang tuate tawh ka omkhop ciang katheih loh kaalin tuate’ gamtat daan a, agamta ta kana himawk hi. Khangno teen a hihtheih leh innsaap’na, Saangkahna te-ah kholhpih hoih leh munhoih/venghoih I zon tangtang ding kisam hi.\n(d) Alauhuai hun awng\nLaigelhsiam BYRAN in…. “..nasep nei abel te’ ading akap hunding nangawn hun omlo hi….” naci hi. Tua mah bangin khangno teen zong lawm I zonciang amanlua, honghawh munlua te lawm a ineih lohding thupi mahmah ding hi. Hunawng hangin mi pawlkhatte cim lua-in Zu sai tung phekap, kitawng kiseel, nawnsan (kamtam) cih bang- in hunawng kizang khial hi. Nipa khat ki-it mahmah uh hi. Nasep hahkatin a Nupa un ann a neek khop hunzong tamlo phial hi. Ahi zongin nikhat guah hongzu in Lo kuan thei nawnlo uh hi. A Nupa un nikhat inn ah mei hong awi khawm uh hi. Meikha ah apau dingteng lah beita in atawpna ah “sing sawnto ve” ci-in kisawlsawl uh hi. A Zi inzong mangnuam tuanlo-in nidang aa akiteen maa thutengtawh kitawngin kikhenlawh uh hi. Hunawng ii hoihlohna hi. A zenzen in hunawng neikei le uh kikhen hetlo ding hi. Ei khangno teenzong Zu,Za,Khaini, Tuibuuk, Kuunza zat hunding, kitot kiseel, mi geensiat hunding leh Satan hunding omsak loding hihang. I sepding a om pak keileh zong laibu simding, nasep ding zongtawm ding hihang. I khangno hun, ihun awng sungin siatna in hong pang gige den, hong ze-et den ahihlam phawkin I hun awng zatsiam ni.\nA koikoi ah Seente bang nasepbel uh in a Zudawn a Phekaap hunding, akitot hunding uh a om ngiatlo himawk hi. Natna nangawnin a zuan ngamlo hiam cihhuai phial mawk hi. Amau teen ei Pasian zong umlo napi Paunak 13:4,20:13 na nuntaak pih mahmah uhin bangbang ici zong leitung ah bel anuamsa uh hiphotphot ei….……eibel manlua kisa I Pa I U te’ motor, motorcycle tawh Beer sai niangtuisai khawngah nuamsa mahmah, nungaak/ tangval teen ahau takpi hongsa in hongngai ta lailai…..\n(e) Pumpi tung nate kepna\nNomau pumpi ki-uktawm thei-in pilvang unla, hoihtakin thu angen thei-in omta un (1 Peter 4:7). Mihing a ipian khitciang ut bangbang septheih hilo hi. I khangno lai-in lungsim a ut hang! pumpi ikep hun I omsak mah bangin, pumpi a ut hang lungsim I kepding akisap hun zong om hi. I lungsim ut khempeuh kizui kimlo a, I pumpi sepnop khempeuh kiseem kim lo-in ngaihsutna khuak izat kul hi.\nI khangno lai-in I theih nailoh ahi ahoihlo nate akhumtam a altam, anuamtam anuam keitam cihte sinse keileng hoihpeen hi. Nalawm pa/nu ding zong buaisuk buaitoh kul lo-in nasep belpeuhincitak lecin nang hon gdeih tampi tak omlel ding hi.I khangno lai-in khialkha pakleng I nuntaakna hong nuamlo suak ek thei hi. I khialh khitciang kibawl kik nading haksa mahmah a, bawltheikik mah lengzong angei hongbat nading haksa hi. Khialhna adang dang te aki puahpha thei, akimaisak thei om napi’n Nulepa vaai-ah nakhialh leh Numei te anunna siasuak’ thei a, Pasal te alungsim peengleen (kiplo) suak thei hi.\nKhatvei sukha photleng kizomzom nuam thei a, khatvei nialzo phot lecin abaan hong zawhnop ding hi. Nakhuak tawh nangaihsut khitciang, na lungsimtawh khentat, napumpi keem, thuak zawhna naneih nang Topa tung nakhangno hun/ na siamsin hun aap ve lawm…… (Kahla 3:27).\n@Kai Suan Mang\nPrevious: Lai tawh Zomi te’ kongpi honna ~ Rev. Thang Van Lian\nNext: Lawki sungpan ih khankhiatpih ngeina hoihlote